****

**REPUBLIKA E SHQIPËRISË**

**KUVENDI**

**PROJEKT – LIGJ**

**Nr. \_\_\_\_\_\_\_/2020**

**“Për sigurimin e detyrueshëm në sektorin e transportit”[[1]](#footnote-1)**

Në mbështetje të neneve 78 dhe 83, pika 1 të Kushtetutës, me propozimin e Këshillit të Ministrave,

KUVENDI

I REPUBLIKËS SË SHQIPËRISË

VENDOSI:

KREU I

DISPOZITA TË PËRGJITHSHME

Neni 1

**Objekti**

Ky ligj rregullon sigurimin e detyrueshëm në sektorin e transportit.

Neni 2

**Fusha e veprimit**

1. Sigurimi i detyrueshëm në sektorin e transportit përfshin:

a) sigurimin e përgjegjësisë së pronarit/përdoruesit të mjetit motorik, për dëmet shkaktuar palëve të treta nga përdorimi i këtij mjeti;

b) sigurimin e pasagjerëve nga aksidentet në transportin publik;

c) sigurimin e përgjegjësisë së pronarit/përdoruesit të mjetit lundrues, për dëmet shkaktuar palëve të treta nga përdorimi i këtij mjeti;

ç) sigurimin e përgjegjësisë së pronarit/përdoruesit të avionit, për dëmet shkaktuar palëve të treta dhe pasagjerëve nga përdorimi i këtij avioni.

2. Dispozitat e këtij ligji nuk zbatohen për kategori të veçanta mjetesh motorike të Forcave të Armatosura, të cilat përcaktohen me udhëzim të përbashkët të Ministrisë së Mbrojtjes dhe të Ministrisë së Ekonomisë dhe Financave.

Neni 3

**Përkufizime**

Në këtë ligj termat e mëposhtëm kanë këto kuptime:

1. “Aksident” është ngjarja, ku rezulton dëm nga përdorimi i mjetit të transportit.
2. “Mjet transporti” është mjeti motorik, mjeti lundrues dhe avioni.
3. “Mjet motorik” është mjeti që lëviz në tokë, por jo mbi shina me anë të fuqisë motorike, pavarësisht nga numri i rrotave, subjekt i detyrimit për regjistrim. Mjet motorik është edhe rimorkioja dhe gjysmërimorkioja të bashkuara ose jo me mjetin motorik tërheqës.
4. “Përdorues i një mjeti transporti” është një person fizik apo juridik që përdor mjetin e transportit me miratimin e pronarit.
5. “Pronar i mjetit” është çdo përdorues ose person tjetër i regjistruar si pronar i mjeteve të transportit në përputhje me ligjin.
6. “Policë sigurimi” është kontrata e sigurimit sipas këtij ligji.
7. “Palë e dëmtuar” është çdo person që ka pësuar dëme si pasojë e aksidentit, të cilit i lind e drejta të kërkojë dëmshpërblim sipas këtij ligji, për humbjet apo dëmtimet e pësuara, të shkaktuara nga mjeti i transportit.
8. “Dëmi ndaj pronës” është dëmi i pësuar si rezultat i dëmtimit apo shkatërrimit të pronës.
9. “Dëmi ndaj personit” është dëmi që vjen si rezultat i vdekjes, dëmtimeve trupore dhe përkeqësimeve të shëndetit, që pësojnë pala e dëmtuar ose të afërmit e saj. Këtu përfshihet dëmi pasuror dhe dëmi jo pasuror.
10. “Dëmi pasuror” është humbja e pësuar nga pakësimi i pasurisë si dhe fitimin e munguar.
11. “Dëmi jopasuror” është dëmi biologjik, ekzistencial dhe moral, të pësuar nga cënimi i të drejtave dhe interesave jopasurore që lidhet me dhimbjet fizike, invaliditetin jetësor, frikën, shëmtimin, dhimbjet dhe vuajtjet shpirtërore të personit të dëmtuar dhe familjarëve të tij në rastin e vdekjes së personit apo përkeqësimit të shëndetit të tij.
12. “Sigurues i drejtpërdrejtë” është shoqëria e sigurimit, me të cilën pronari i mjetit motorik të dëmtuar ka lidhur kontratë për sigurimin e detyrueshëm sipas këtij Ligji.
13. “Sigurues përgjegjës” është shoqëria e sigurimit me të cilën pronari i mjetit të transportit që ka shkaktuar dëmin, ka lidhur kontratën e sigurimit të detyrueshëm.
14. “Drejtues i paautorizuar” është personi, i cili në rastin e aksidentit drejton mjetin pa lejen e pronarit të mjetit, nuk është punësuar prej tij për të drejtuar mjetin, nuk është anëtar i familjes së tij dhe nuk e ka marrë mjetin në dorëzim nga pronari.
15. “Mjet motorik i pasiguruar’’ është mjeti i përkufizuar në pikën 3 të këtij neni, por për të cilin nuk është lidhur kontrata për sigurimin e përgjegjësisë, që rezulton nga përdorimi i mjetit, ose periudha e sigurimit ka përfunduar dhe kontrata e sigurimit nuk është rinovuar.
16. “Mjet motorik i paidentifikuar’’ është mjeti sipas pikës 3 të këtij neni, për të cilën nuk ka qenë e mundur të bëhet as identifikimi mjetit as i siguruesit përgjegjës.
17. “Kufiri minimal i përgjegjësisë” është shuma maksimale e dëmshpërblimit për çdo figurë dëmi të njohur nga ky ligj që siguruesi merr përsipër t’u dëmshpërblejë palëve të treta të dëmtuara në një ngjarje sigurimi.
18. “Mjet lundrues” është çdo mjet transporti i destinuar për lundrim, sipas përcaktimeve të Kodit Detar.
19. “Zona e shteteve anëtare të sistemit të kartonit jeshil” është territori i shteteve anëtare të sistemit të kartonit jeshil, sipas rregullave apo marrëveshjeve të Këshillit të Byrove.
20. “Territori ku përdoret automjeti ” është:

a) territori i vendit targën e regjistrimit të të cilit mban mjeti motorik, pavarësisht nëse targa është e përhershme apo e përkohshme;

b) shteti që lëshon targën e sigurimit ose çdo shenjë tjetër dalluese, analoge me targën e regjistrimit, të konceptuar për mjetet motorike, në rastet kur, për tipa të veçantë mjetesh motorike, targa e regjistrimit nuk është e nevojshme;

c) shtetin në të cilin përdoruesi i mjetit motorik ka qëndrim të përhershëm, në rastet kur tipi i caktuar i mjetit nuk ka nevojë për targë regjistrimi apo për targë sigurimi ose ndonjë shenjë tjetër dalluese, analoge me targën e regjistrimit;

ç) shtetin në të cilin ka ndodhur aksidenti rrugor, në rastet kur mjeti motorik i përfshirë në aksident, nuk ka targë regjistrimi ose targa e regjistrimit nuk i përgjigjet apo nuk i përket më atij mjeti.

1. “Marrëveshja e Kretës” është marrëveshja që rregullon marrëdhëniet e ndërsjellta ndërmjet zyrave kombëtare të vendeve anëtare të sistemit të kartonit jeshil.
2. “Kartoni jeshil” është certifikata ndërkombëtare e sigurimit, sipas përcaktimeve të Marrëveshjes së Kretës.
3. “SDR (*Special Draëing Rights*)” është njësia bazë e llogaritjes, e përcaktuar nga Fondi Monetar Ndërkombëtar.
4. “Autoritet” është Autoriteti i Mbikëqyrjes Financiare.
5. “Byro” është Byroja Shqiptare e Sigurimit
6. “Sistemi bonus-malus” është faktor për përcaktimin e nivelit të primit të sigurimit të detyrueshëm motorik, ku primi i aplikuar është i varur nga historiku i numrit të dëmeve/eksperienca e drejtimit të automjetit nga ana e të siguruarit.
7. “Avion” është çdo mjet transporti sipas përcaktimeve të dhëna në Kodin Ajror të Republikës së Shqipërisë.
8. “Transportues ajror” është çdo operator që ka një dëshmi aftësie ose një licencë tjetër ekuivalente, për të vepruar në transportin ajror.
9. “Përdorues avioni” është personi, i cili përcakton mënyrën e përdorimit ose të veprimit të avionit, ose personi, në emër të të cilit është regjistruar avioni në regjistrin shqiptar të avionëve civilë ose në ndonjë regjistër tjetër të barasvlershëm të avionëve.
10. “Fluturim i avionit” në lidhje me:

a) pasagjerët dhe bagazhet e tyre personale, të vendosura në bordin e avionit, është periudha gjatë së cilës pasagjerët transportohen me avion;

b) mallrat dhe bagazhin e regjistruar, është periudha e transportimit të mallrave dhe bagazheve nga koha e regjistrimit të bagazhit ose dorëzimit të mallrave tek transportuesi përkatës ajror deri në kohën e dorëzimit të tyre te marrësi ose pritësi i autorizuar;

c) palët e treta, është periudha e përdorimit të avionit nga koha e ndezjes së motorëve për ngritjen nga sipërfaqja e tokës deri në kohën kur avioni ulet në sipërfaqen e tokës dhe motorët e tij janë tërësisht të fikur, si dhe lëvizja e një avioni me përdorimin e forcave për rimorkimin, shtyrjen apo lëvizjen e tij.

Neni 4

**Detyrimi për t’u siguruar**

1. Pronari i çdo mjeti transporti përpara përdorimit të mjetit është i detyruar të lidhë një kontratë sigurimi sipas pikës 1 të nenit 2 të këtij ligji si dhe të sigurojë rinovimin e saj për aq kohë sa mjeti i transportit do të mbetet në qarkullim.

2. Kur mjeti i transportit është subjekt i detyrimit për t’u regjistruar apo certifikuar dhe sipas ligjit duhet të ketë një çertifikatë regjistrimi/kontrolli teknik apo licencimi, autoritetet përgjegjëse mund ta lëshojnë çertifikatën e kontrollit teknik ose ndonjë dokument tjetër të barasvlefshëm me të, vetëm pasi pronari i mjetit të transportit i provon këtij autoriteti me dokumente se e ka lidhur kontratën e sigurimit sipas këtij ligji. Autoritetet përgjegjëse janë të detyruara të sigurojnë përmbushjen e detyrimeve të përcaktuara në këtë pikë.

3. Kur personi i autorizuar për kontrollin e trafikut vëren shkelje të pikës 1 të këtij neni, bën ndalimin administrativ të mjetit, si dhe vendos masën e dënimit administrativ me gjobë sipas parashikimeve të Kodit Rrugor. Mjeti i transportit i kthehet pronarit pas përmbushjes së detyrimit për të lidhur kontratën e sigurimit sipas këtij ligji.

4. Sigurimi i përgjegjësisë së pronarit të mjetit të transportit për dëme shkaktuar palëve të treta mbulon edhe dëmet e shkaktuara nga përdorimi i mjetit prej personave të tjerë, kur këta e përdorin mjetin me miratimin e pronarit.

Neni 5

**Detyrimet e pronarit ose përdoruesit të mjetit të transportit**

1. Pronari/Përdoruesi imjetit e transportit gjatë përdorimit të tij është i detyruar të mbajë me vete policën e sigurimit ose ndonjë provë tjetër të lidhjes së kontratës së sigurimit të detyrueshëm si dhe Raportin Evropian të Aksidenteve.

2. Pronari/Përdoruesi imjetit lundrues është i detyruar të mbajë me vete policën e sigurimit ose ndonjë provë tjetër të lidhjes së kontratës së sigurimit të detyrueshëm.

3. Në rast aksidenti, drejtuesi i mjetit është i detyruar të japë të dhënat personale dhe të dhënat që lidhen me sigurimin e detyrueshëm, sipas këtij ligji, tek të gjithë personat e përfshirë në aksident, të cilëve mund t’u lind e drejta të kërkojnë dëmshpërblim.

Neni 6

**Detyrimi për të dhëna**

Organet e autorizuara për mbikëqyrjen e trafikut, organet gjyqësore dhe organet e tjera që zbatojnë procedurat në rast aksidenti ose kanë në dispozicion të tyre të dhëna për aksidentin duhet t’ia vënë në dispozicion shoqërive të sigurimit dhe Byrosë Shqiptare të Sigurimit për trajtimin e kërkesës për dëmshpërblim.

Neni 7

**Tarifat e primit të sigurimit të detyrueshëm**

1. Shoqëria e sigurimit i përcakton vetë tarifat e primit të sigurimit të detyrueshëm për mjetet motorike.
2. Shoqëria e sigurimit njofton Autoritetin të paktën 30 ditë kalendarike përpara aplikimit të tarifave të reja të primit dhe depoziton në Autoritet, bazat teknike dhe vlerësimet aktuariale të përdorura për llogaritjen e këtyre primeve, të shoqëruara me opinionin e aktuarit të autorizuar të shoqërisë.
3. Autoriteti në funksion të mbikëqyrjes së veprimtarisë të shoqërisë së sigurimit, urdhëron rishikimin e tarifave të reja të primeve nëse konstaton se baza e të dhënave për hartimin e tabelave të primit nuk janë të sakta ose shoqëria e sigurimit nuk ka vepruar në përputhje me parimet aktuariale, të përcaktuara me rregullore nga Autoriteti.
4. Tarifat e primit të sigurimit të detyrueshëm nuk mund të ndryshohen më shumë se dy herë brenda një viti kalendarik.
5. Shoqëritë e sigurimit duhet të krijojnë provigjone teknike jo më pak se niveli i provigjoneve teknike i përcaktuar me rregullore nga Autoriteti.
6. Komisionet e ndërmjetësimit nuk mund të jenë më shumë se 12 % të primit të shkruar bruto.
7. Shoqëria e sigurimit nuk mund të aplikojë tarifa të primit të shkruar bruto të ndryshme nga ato të përcaktuara sipas pikës 2 dhe 3 të këtij neni.
8. Shoqëria e sigurimit mund të përfshijë sistemin bonus-malus në përcaktimin e tarifave të primeve të sigurimit të përgjegjësisë së të siguruarit për dëmet shkaktuar palëve të treta nga përdorimi i këtij mjeti motorik, me përjashtim të policës kufitare dhe kartonit jeshil.
9. Autoriteti përcakton kriteret e sistemit bonus-malus, kategoritë e mjeteve ku zbatohet si dhe të dhënat e nevojshme për zbatimin e këtij sistemi.

Neni 8

**Sistemi Bonus-Malus**

1. Sistemi bonus-malus është sistemi për përcaktimin e nivelit të primit të sigurimit të detyrueshëm motorik, bazuar në historikun e dëmeve të të siguruarit.
2. Sistemi bonus-malus, është një nga faktorët e riskut, të cilin shoqëritë e sigurimit kanë të drejtë ta zbatojnë në tarifimin e sigurimit të përgjegjësisë së të siguruarit të mjetit motorik, për dëmet shkaktuar palëve të treta nga përdorimi i këtij mjeti.
3. Shoqëria e sigurimit është e detyruar të vërë në dispozicion të siguruarve çertifikatën e historikut të dëmeve sipas formatit, metodës, afateve kohore dhe përmbajtjes të përcaktuar me rregulla të miratuara nga Autoriteti.

Neni 9

**E drejta e palës së dëmtuar të paraqesë kërkesë për dëmshpërblim**

1. Pala e dëmtuar ka të drejtë të paraqesë kërkesën për dëmshpërblim te siguruesi përgjegjës i pronarit të mjetit shkaktar aksidenti. Kërkesa për dëmshpërblim mund të paraqitet me shkrim ose në rrugë elektronike.

2. Kërkesa për dëmshpërblim përfshin dëmshpërblimin e dëmeve ndaj pronës dhe/ose ndaj personit sipas kontratës së sigurimit.

3. Siguruesit mund të lidhin marrëveshje ndërmjet tyre, sipas të cilës kërkesa për dëmshpërblim që lidhet me dëmin e shkaktuar nga përdorimi i një mjeti motorik ndaj një mjeti tjetër motorik, mund të trajtohet nga siguruesi i drejtpërdrejtë i pronarit të mjetit motorik të dëmtuar.

4. Siguruesi i drejtpërdrejtë ka të drejtën e rimbursimit të dëmshpërblimit nga siguruesi përgjegjës sipas pikës 3 të këtij neni, sipas kushteve, limiteve dhe afateve të përcaktuara në marrëveshjen ndërmjet tyre.

5. Në rast aksidenti ndërmjet dy mjeteve motorike të identifikuara dhe të siguruara me kontratë sigurimi të detyrueshëm për përgjegjësinë ndaj palëve të treta, pala e dëmtuar mund ta drejtojë kërkesën për dëmshpërblim te siguruesi i drejtpërdrejtë, në rast se është lidhur marrëveshja sipas pikës 3 të këtij neni.

Neni 10

**Procedura dhe afate për dëmshpërblimin**

1. Siguruesi përgjegjës është i detyruar të trajtojë çdo kërkesë për dëmshpërblim brenda afateve të mëposhtme:

për dëme ndaj personit, brenda 90 ditëve nga data e depozitimit të kërkesës për dëmshpërblim;

* 1. për dëme ndaj pronës, brenda 30 ditëve nga data e depozitimit të kërkesës për dëmshpërblim.

1. Për qëllim të pikës 1 të këtij neni, data e marrjes së kërkesës për dëmshpërblim quhet data e depozitimit të kërkesës së bashku me dokumentacionin e plotë shoqërues.
2. Në përfundim të trajtimit të kërkesës për dëmshpërblim, në rast pranimi të kërkesës, shoqëria e sigurimit duhet të njoftojë palën e dëmtuar për masën e dëmshpërblimit të vlerësuar prej saj.
3. Shoqëria e sigurimit do të kryejë pagesën e dëmshpërblimit brenda 14 ditëve pas përfundimit të afatit të trajtimit të dëmit dhe nënshkrimit të deklaratës së pranimit të dëmshpërblimit. Në rast të mosrespektimit të afatit të përcaktuar në këtë nen, palës së dëmtuar i lind e drejta e përfitimit të interesit të pagueshëm për çdo ditë vonesë në shlyerjen e dëshpërblimit nga shoqëria e sigurimit.
4. Në rastet kur kërkesa e paraqitur nuk është e plotë, shoqëria e sigurimit i drejtohet paraqitësit të kërkesës me shkrim brenda 8 ditëve pas pranimit të kërkesës dhe kërkon plotësimin e dokumentacionit.
5. Në përfundim të trajtimit të kërkesës për dëmshpërblim, në rast refuzimi të kërkesës, shoqëria e sigurimit duhet të njoftojë me shkrim palën e dëmtuar për refuzimin dhe shkaqet ligjore, që çojnë në këtë refuzim.
6. Shoqëria e sigurimit është e detyruar t’i përgjigjet ankimit të palës së dëmtuar për refuzimin brenda 15 ditëve kalendarike nga data e paraqitjes së ankimit.
7. Shoqëria e sigurimit duhet të kryejë pagesën e dëmshpërblimit në llogarinë bankare personale të të dëmtuarit ose përfituesit. Pala e dëmtuar ose përfituesi në rast se merr shërbime nga mbrojtësi ligjor, mund t’i paguajë deri në 5% të vlerës së dëmshpërblimit të përfituar, por jo më pak se tarifat e përcaktuara në aktet përkatëse.
8. Ekzekutimi i vlerës së dëmshpërblimit që rrjedh nga kontrata e sigurimit të detyrueshëm dhe deklarimi formal i pranimit të vlerës nga pala e dëmtuar apo përfituese, shuajnë përfundimisht detyrimin e shoqërisë së sigurimit. Pala përfituese e dëmshpërblimit nuk ka të drejtë të kërkojë vlerë tjetër dëmshpërblimi, të ndryshme nga ajo që ka pranuar me vullnet të lirë nëpërmjet nënshkrimit të marrëveshjes dhe/ose deklaratës së pranimit të vlerës.
9. Pala e dëmtuar mund të ngrejë padi civile kundër shoqërisë së sigurimit, në rastet kur:
   1. shoqëria e sigurimit nuk i përgjigjet palës së dëmtuar brenda afatit të përcaktuar në pikën 1 të këtij neni;
   2. pala e dëmtuar nuk është dakord me masën e dëmshpërblimit të ofruar nga shoqëria e sigurimit;
   3. pala e dëmtuar nuk është dakord me shkaqet e refuzimit të dëmshpërblimit nga shoqëria e sigurimit.

Neni 11

**Rregullat e trajtimit të dëmshpërblimit**

1. Rregullat, metodologjia e llogaritjes së dëmshpërblimit që mbulohet nga kontrata e sigurimit të detyrueshëm në zbatim të këtij ligji sipas pikës 1, të nenit 2 miratohen nga Autoriteti dhe botohen në Fletoren Zyrtare.
2. Autoriteti mbikëqyr funksionimin e sistemit të dëmshpërblimit dhe rregullat e ndjekura nga shoqëritë e sigurimit, për të garantuar mbrojtjen e të siguruarve, kryerjen me korrektësi të procedurave të dëmshpërblimit.
3. Përllogaritja e shumës së dëmshpërblimit kryhet vetem nga vlerësues i licencuar nga Autoriteti Mbikëqyrjes Financiare.
4. Vlerësuesi e kryen vlerësimin sipas parimeve dhe metodologjisë të miratuar nga Autoriteti duke zbatuar parimin një vlerësim për një ngjarje sigurimi.
5. Proçedurat sipas këtij neni zbatohen edhe për rastet e aksidenteve ku janë përfshirë mjete motorike të regjistruara jashtë vendit, të pajisura me karton jeshil.

Neni 12

**Dëmshpërblimi i kërkesave me vlerë të vogël**

Kërkesat për dëmshpërblim për dëme ndaj pronës me vlerë deri në 100 000 lekë, do të paguhen nga shoqëritë e sigurimit brenda 14 ditëve kalendarike nga data e paraqitjes së kërkesës për dëmshpërblim.

Neni 13

**Rimbursimi i shoqërisë së sigurimit**

1. Shoqëria e sigurimit e cila në përputhje me këtë ligj ka dëmshpërblyer palën e dëmtuar por sipas këtij ligji nuk ka qenë përgjegjëse, ka të drejtë të kërkojë rimbursim nga personi përgjegjës për dëmin deri në shumën e paguar, interesin e paguar dhe koston e procedurave.

2. Sigurimi motorik për përgjegjësinë e palës së tretë gjithashtu do të përfshijë sipas këtij ligji, dëmet e shkaktuara nga drejtimi i mjetit nga një person i paautorizuar.

3. Parashikimet e pikës 1 të këtij neni zbatohen në të njëjtën mënyrë në rast se Byroja është përgjegjës për trajtimin e dëmeve sipas parashikimeve të këtij ligji.

Neni 14

**Raporti Evropian i Aksidenteve**

1. Shoqëria e sigurimit është e detyruar që së bashku me policën e sigurimit, t’i dorëzojë të siguruarit Raportin Evropian të Aksidenteve sipas një formulari të miratuar nga Autoriteti.

2. Drejtuesit e mjeteve të përfshirë në një aksident rrugor, për dëmet ndaj pronës në vlerë deri në 30 000 lekë, nëse bien dakort duhet të plotësojnë, të nënshkruajnë dhe të shkëmbejnë Raportin Evropian të Aksidenteve. Nëse nuk bien dakort duhet të marrin procesverbalin e konstatimit të shkeljes nga Policia Rrugore.

3. Raporti i nënshkruar nga të dy drejtuesit e mjeteve nënkupton që ngjarja (aksidenti) ka ndodhur sipas rrethanave, modaliteteve dhe pasojave të pasqyruara në formular, përveç rastit kur vërtetohet ndryshe nga shoqëria e sigurimit.

4. Raporti i plotësuar dhe i nënshkruar  i bashkangjitet kërkesës për dëmshpërblim.

5. Drejtuesit e mjeteve të përfshirë në një aksident rrugor për të gjitha dëmet në vlerë mbi 30 000 lekë, duhet të marrin procesverbalin e konstatimit të shkeljes nga Policia Rrugore.

KREU II

KONTRATA E SIGURIMIT TË DETYRUESHËM

Neni 15

**Kontrata e sigurimit të detyrueshëm**

1. Siguruesi është i detyruar të lidhë kontratën e sigurimit të detyrueshëm në përputhje me parashikimet e këtij ligji, me kushtet e sigurimit dhe nivelin e primeve të sigurimit të aplikueshme në kohën kur është lidhur kontrata.

2. Siguruesi nuk mund të refuzojë kërkesën për të lidhur kontratën e sigurimit, kur aplikuesi pranon kushtet sipas të cilave siguruesi e ofron këtë sigurim.

3. Në rastin e sigurimit të pasagjerëve nga aksidentet në transportin publik, siguruesi duhet të garantohet përpara lëshimit të kontratës së sigurimit të përgjegjësisë së pronarit se pronari i mjetit zotëron edhe policën e sigurimit të pasagjerëve nga aksidentet në transportin publik, sipas përcaktimeve të nenit 16 të këtij ligji.

4. Kontrata e sigurimit duhet të përmbajë:

1. emrat dhe adresat e palëve;
2. objektin e kontratës;
3. rrezikun e mbuluar dhe përjashtimet apo kufizime të tjera të mbulimit;

ç) mënyrën dhe rastet e rinovimit, ndryshimit të kontratës;

1. mënyrat e zgjidhje së plotë apo të pjesshme të kontratës;

dh) detyrimet e palëve dhe pasojat juridike e mospërmbushjes së tyre;

1. mënyrën dhe afatet për pagesën e dëmshpërblimit, si dhe pasojat e mospagimit apo

pagimit të pasaktë nga ana e shoqërisë së sigurimit;

1. primin e sigurimit;
2. kushtet e pagesës së primit dhe pasojat e mospagimit;
3. në rastin e nënshkrimit të kontratës nga ndërmjetësi, emrin, adresën dhe të dhëna të

licencës së ndërmjetësit, si dhe kodin e identifikimit të tij;

1. datën dhe vendin e nënshkrimit të kontratës;
2. detyrimet e të siguruarit në rast të ndodhjes së ngjarjes së siguruar dhe barra e tij e

provës;

1. trajtimi i shërbimeve të siguruesit.

5. Kushtet e sigurimit përcaktojnë marrëdhëniet ndërmjet palëve kontraktuese, përveç atyre të parashikuara në këtë ligj.

6. Kontrata e sigurimit të detyrueshëm bëhet me shkrim në formën e policës së sigurimit dhe është e vlefshme edhe në rastet kur është në formën e një dokumenti elektronik në përputhje me dispozitat e ligjit për nënshkrimin elektronik dhe për dokumentin elektronik.

Neni 16

**Hyrja në fuqi dhe vlefshmëria territoriale**

1. Polica e sigurimit hyn në fuqi duke filluar saktësisht në orën 24:00 të ditës së përcaktuar në policën e sigurimit si datë e fillimit të mbulimit, me pagesën e plotë të primit dhe nënshkrimit të kontratës midis siguruesit dhe të siguruarit, kur nuk është përcaktuar ndryshe në kontratën e sigurimit.

2. Polica e sigurimit përfundon në ora 24:00 të datës së mbarimit të përcaktuar në policën e sigurimit.

3. Kontrata për sigurimin e detyrueshëm referuar shkronjave “b” dhe “c” të pikës 1 të nenit 2 të këtij ligji, mbulon dëmet ose humbjet e ndodhura në Republikën e Shqipërisë.

4. Kontrata për sigurimin e detyrueshëm, sipas shkronjës “a” të pikës 1 të nenit 2 të këtij ligji mbulon dëmet e ndodhura në territorin e Republikën së Shqipërisë përfshirë dëmet e ndodhura në territoret e vendeve anëtare të sistemit të kartonit jeshil, kur nuk është parashikuar ndryshe.

KREU III

SIGURIMI I PASAGJERËVE NGA AKSIDENTEt

NË TRANSPORTIN PUBLIK

Neni 17

**Detyrimi për lidhjen e kontratës së sigurimit**

1. Pronarët e mjeteve të transportit publik të pasagjerëve janë të detyruar të lidhin kontratë për sigurimin e aksidenteve të pasagjerëve në transportin publik.

2. Kontrata e parashikuar në pikën 1 të këtij neni lidhet nga pronarët:

a) e autobusëve urbanë, interurbanë dhe për transport publik ndërkombëtar, përfshirë edhe

rastet kur merren me qira;

b) e autobusëve të transportit të punëtorëve dhe autobusëve të shoqërive turistike;

c) e taksive dhe makinave me qira, kur jepen së bashku me drejtuesin;

ç) e të gjithë tipave të mjeteve lundruese detare, lumore dhe liqenore, përfshirë tragetet për transportin e pasagjerëve në linja të rregullta dhe transportin e turistëve, si dhe të mjeteve lundruese pa motor;

d) e të gjithë tipave të mjeteve, të parashikuara në shkronjën “ç” të kësaj pike, të dhëna me qira së bashku me të paktën një anëtar ekuipazhi;

dh) e teleferikëve dhe të mjeteve të transportit mbi shina, përfshirë trenat, tramvajin, metronë, si dhe të mjeteve të tjera, të cilat lëvizin mbi shina;

e) e gjitha mjeteve të tjera të transportit, pavarësisht nga fuqia, të përdorura për transportin publik me pagesë të pasagjerëve;

f) e avionëve të përdorur për transportin publik ajror të pasagjerëve.

3. Autoritetet përgjegjëse janë të detyruara të sigurojnë përmbushjen e detyrimeve të përcaktuara në këtë nen.

Neni 18

**Pasagjerët në një mjet transporti publik**

1. Pasagjerë janë personat që udhëtojnë me njërin nga mjetet e transportit të destinuara për transportin publik, pavarësisht nëse kanë blerë një biletë përfshirë, personat që kanë të drejtë të udhëtojnë pa pagesë si dhe personat të cilët ndodhen në territorin e stacionit, të molit, portit, aeroportit ose pranë mjeteve të transportit, para se të hipin ose janë duke zbritur, të cilët kanë qëllim të udhëtojnë ose që kanë udhëtuar me njërin nga mjetet e transportit, me përjashtim të personave të punësuar në mjetin e transportit.
2. Personat që gjenden në avion, në shkallë ose në kabinë pa autorizimin e pronarit të avionit ose të ekuipazhit, nuk vlerësohen pasagjerë sipas pikës 1 të këtij neni.

Neni 19

**Përgjegjësia e shoqërisë së sigurimit dhe shuma e siguruar**

1. Detyrimi i shoqërisë së sigurimit që rrjedh nga kontrata e sigurimit, përfaqësohet nga kufijtë minimalë të mbulimit të vlefshëm në ditën e aksidentit, përveç rastit kur në kontratën e sigurimit përcaktohet një vlerë më e lartë.

2. Minimumi i shumës së siguruar për çdo pasagjer të mbuluar nga kontrata e sigurimit, sipas nenit 17 të këtij ligji, përcaktohet si më poshtë:

a) 2 000 000 (dy milion) lekë në rast vdekjeje;

b) 4 000 000 (katër milion) lekë në rast paaftësie të përhershme për punë;

c) 1 000 000 (një milion) lekë në rast paaftësie të përkohshme për punë dhe trajtimet mjekësore.

3. Ky sigurim mbulon dëmtimet trupore të shkaktuara pasagjerit nga apo si pasojë e:

a) difekteve teknike që çojnë në humbjen e kontrollit mbi mjetin, difekte të cilat ndodhin jo për faj të pronarit apo drejtuesit të mjetit të transportit urban;

b) rënia e objekteve të jashtme mbi mjetin motorik gjatë përdorimit të tij, qëndrimit në stacion apo gjatë qarkullimit;

c) dëmtime aksidentale të shkaktuar nga grumbullime masive, akte të dhunshme që mund të kenë motiv politik ose social, si atentate, sabotime, akte terroriste, dëmtime, zjarrvënie të qëllimshme, ngjarje apo shpërthime në objektet e ndryshme që ndodhen jashtë mjetit të transportit publik me kusht që ai mos të jetë pjesëmarrës aktiv në ato ngjarje;

ç) frenim i papritur, plasja e gomës, devijimet e lëvizjes si rezultat i një shpërthimi apo shmangie e menjëhershme e detyruar që çon deri në përmbysjen e mjetit të transportit publik;

d) eksplozioni që ndodh jashtë mjetit të transportit publik;

dh) çdo ngjarje tjetër që ndodh jo për faj të drejtuesit/pronarit të mjetit të transportit publik dhe nuk mbulohet nga sigurimi i detyrueshëm i përgjegjësisë të pronarit të mjetit.

4. Shoqëria e sigurimit është e detyruar të zbatojë parashikimet e nenit 10 të këtij ligji për trajtimin e kërkesave për dëmshpërblim.

Neni 20

**E drejta për dëmshpërblim**

1. Pasagjeri ose përfituesi, ka të drejtë sipas kushteve të kësaj kontrate të kërkojë tek shoqëria e sigurimit me të cilën është lidhur kontrata e sigurimit të paguajë dëmshpërblimin.

2. Pronari i mjetit të transportit publik vendos në një vend të dukshëm të mjetit të transportit publik emrin e shoqërisë së sigurimit të përcaktuar në kontratën e sigurimit si dhe të drejtën e pasagjerit për të përfituar nga kjo kontratë.

KREU IV

Sigurimi i detyrueshëm i përgjegjësisë së pronarit të mjetit Motorik për dëmet që u shkaktohen palëve të treta nga përdorimi i KËTIJ mjeti

Neni 21

**Mbulimi në sigurim**

1. Pronari i mjetit motorik detyrohet të lidhë një kontratë të sigurimit të përgjegjësisë për dëmet që mund t’u shkaktohen palëve të treta nga përdorimi i këtij mjeti, me pasojë dëmtimin e pronës, vdekjen, dëmtimet trupore dhe përkeqësimin e shëndetit.

2. Sigurimi nga përgjegjësia për dëmet e shkaktuara palëve të treta nga pronari i mjeteve të transporti duhet të mbulojë, sipas kushteve dhe mënyrës së përcaktuar me këtë ligj, dëmet e shkaktuara ndaj palëve të treta nga mjetet e transportit, pavarësisht se kush ishte drejtues i mjetit.

3. Shoqëria e sigurimit përfshin në kontratën e sigurimit të gjitha rastet e mbulimit të parashikuar në këtë ligj.

4. Kontrata e sigurimit mbulon dëmet ndaj personit dhe pronës që mund t’u shkaktohen këmbësorëve, çiklistëve si dhe përdoruesve të mjeteve jo-motorike që lëvizin në rrugë.

5. Përgjegjësia e pronarit të mjetit motorik zbatohet për dëmet e shkaktuara si nga mjeti tërheqës edhe nga mjeti i tërhequr (rimorkio).

6. Pronarët e të dy mjeteve janë bashkërisht përgjegjës në masë të njëjtë, për dëmet ndaj palëve të treta, në rastet e dëmeve të shkaktuara nga përdorimi i mjetit tërheqës apo i mjetit të tërhequr, kur këto mjete janë të lidhura në një tërësi integrale ose kur aksidenti ndodh nga shkëputja e rimorkios nga mjeti tërheqës. Në këto raste, pala e dëmtuar mund të paraqesë kërkesën për dëmshpërblim te siguruesi i mjetit tërheqës ose te siguruesi i rimorkios. Shoqëria e sigurimit që paguan dëmet e palëve të treta ka të drejtën e rimbursimit të dëmshpërblimit nga siguruesi i mjetit tërheqës apo siguruesi i rimorkios, në rast se pala përkatëse e siguruar rezulton përgjegjëse për dëmet, por brenda kufirit të përgjegjësive të palës së siguruar.

7. Sigurimi i përgjegjësisë së drejtuesit të mjetit motorik nuk mbulon dëmet e mallrave, të cilat i ka marrë përsipër t’i transportojë drejtuesi i mjetit shkaktar i aksidentit dhe që ndodhen në mjetin në çastin e aksidentit.

8. Me kërkesë të palës së siguruar, shoqëria e sigurimit detyrohet t’i lëshojë asaj konfirmim për të gjitha kërkesat për dëmshpërblim që shoqëria e sigurimit ka marrë nga palët e treta dhe që lidhen me sigurimin e përgjegjësisë së palës së siguruar.

9. Konfirmimi, sipas pikës 8 të këtij neni, duhet të mbulojë një periudhë të paktën 5-vjeçare dhe të lëshohet nga shoqëria e sigurimit brenda 15 ditëve nga data e marrjes së kërkesës nga pala e siguruar. Kur pala e siguruar ka me shoqërinë e sigurimit një marrëdhënie më pak se 5-vjeçare, konfirmimi i jepet për të gjithë periudhën e siguruar.

Neni 22

**Përjashtimi nga mbulimi në sigurim**

Bazuar në sigurimin e përgjegjësisë së pronarit të mjetit motorik, nuk kanë të drejtën e

dëmshpërblimit palët e mëposhtme:

a) drejtuesi i mjetit shkaktar i aksidentit për dëme që i shkaktohen këtij drejtuesi;

b) çdo bashkudhëtar, që ndodhet me vullnetin e vet në mjetin motorik shkaktar të aksidentit, të drejtuar nga një drejtues i paautorizuar, kur provohet se personi që ndodhet në mjet ishte në dijeni të këtyre rrethanave;

c) çdo bashkudhëtar, që ndodhet me vullnetin e vet në një mjet të pasiguruar, shkaktar të aksidentit, kur provohet se personi ishte në dijeni të kësaj rrethane;

ç) personi, i cili ka përvetësuar mjetin motorik në mënyrë të kundërligjshme dhe është dëmtuar gjatë përdorimit të këtij mjeti;

d) personi i dëmtuar në këto raste:

1. për shkak të përdorimit të një mjeti në ngjarje sportive në rrugë apo pjesë rrugësh, të palejuara për drejtim të mjetit, për arritjen e shpejtësive mesatarisht të larta apo për t’u stërvitur për gara;
2. për shkak të pasojave të energjisë bërthamore gjatë transportit të materialeve radioaktive;
3. për shkak të veprimeve të luftës, revoltave apo akteve terroriste, me kusht që shoqëria e sigurimit të provojë se dëmi është shkaktuar nga ngjarje të tilla.

Neni 23

**Humbja e të drejtës së mbulimit në sigurim**

1. I siguruari i humbet të drejtat nga mbulimi në sigurim kur:

a) drejtuesi nuk e përdor mjetin në përputhje me qëllimin për të cilin ai është i destinuar të përdoret;

b) drejtuesi nuk ka leje të vlefshme të drejtimit të mjetit motorik, sipas kategorisë apo tipit të mjetit, përveç rasteve të përdorimit gjatë mësimeve të drejtimit të mjetit, kur ky drejtohet nga kandidati drejtues sipas të gjitha rregullave të përcaktuara për procesin e mësimit;

c) drejtuesit të mjetit motorik i është pezulluar leja e drejtimit, i është ndaluar të drejtojë tipin dhe kategorinë e mjetit ose i është ndaluar përdorimi i lejes së drejtimit, të lëshuar nga një vend tjetër për në territorin e Republikës së Shqipërisë;

ç) drejtuesi drejton mjetin motorik nën ndikimin e alkoolit mbi kufirin e lejuar, nën ndikimin e lëndëve narkotike apo psikoaktive;

d) drejtuesi e shkakton dëmin qëllimisht;

dh) aksidenti ndodh për shkak të defekteve teknike të mjetit për të cilat drejtuesi ka qenë në dijeni.

2. Humbja e të drejtave që rrjedhin nga sigurimi, siç përcaktohen në shkronjat “a” deri në “ë” të pikës 1 të këtij neni nuk ka pasojë mbi të tretët për të paraqitur kërkesën për dëmshpërblim te siguruesi përgjegjës.

3. Shoqëria e sigurimit që sipas pikës 1 dhe 2 të këtij neni ka paguar dëmet te pala e dëmtuar, ka të drejtë të rimbursojë të gjithë masën e paguar për dëmet, interesat dhe shpenzimet nga personi përgjegjës për dëmet.

Neni 24

**Dëmshpërblimi për dëmin e shkaktuar nga personi i paautorizuar**

1. Kur dëmi është shkaktuar nga drejtimi i paautorizuar i mjetit motorik, pala e dëmtuar mund t’i drejtohet për dëmshpërblim siguruesit përgjegjës, përveç rastit të përcaktuar në shkronjën “b” të nenit 22 të këtij ligji.

2. Shoqëria e sigurimit, që bën dëmshpërblimin, ka të drejtë të rimbursojë nga personi përgjegjës për dëmin të gjithë vlerën e paguar për dëmin deri në shumën e paguar, interesin e paguar dhe koston e procedurave.

Neni 25

**Përgjegjësia e shoqërisë së sigurimit dhe shuma e siguruar**

1. Detyrimi i shoqërisë së sigurimit, që rrjedh nga kontrata e sigurimit e përcaktuar në nenin 21 të këtij ligji, përfaqësohet nga kufijtë minimalë të mbulimit të vlefshëm në ditën e aksidentit, përveç rastit kur në kontratën e sigurimit përcaktohet një vlerë më e lartë.
2. Kufiri minimal i përgjegjësisë, që mbulohet nga kontrata e sigurimit, sipas pikës 1 të këtij neni, për dëme të shkaktuara në territorin e Republikës së Shqipërisë, është si më poshtë:

a) për dëme pasurore dhe jo pasurore, me pasojë vdekjen, dëmtime shëndetësore dhe përkeqësime të shëndetit, të shkaktuara nga një aksident ose seri aksidentesh të ardhura nga një ngjarje sigurimi:

i) për autobusë dhe kamionë, përfshirë rimorkiot 150 000 000 lekë;

ii) për mjete, që transportojnë lëndë të rrezikshme 200 000 000 lekë;

iii) për mjete të tjera, përfshirë mjetet

e paidentifikuara 55 000 000 lekë;

b) për dëme, të lidhura me dëmtimin apo shkatërrimin e pronës, nga një ngjarje:

i) për autobusë dhe kamionë, përfshirë rimorkiot 20 000 000 lekë;

ii) për mjete, që transportojnë

lëndë të rrezikshme 20 000 000 lekë;

iii) për mjete të tjera, përfshirë

mjetet e paidentifikuara 15 000 000 lekë.

3. Brenda kufijve minimal të përgjegjësisë të përcaktuar në pikën 2 të këtij neni, vlera e dëmit do të llogaritet:

a) Në rastin e dëmeve me pasojë paaftësi të përherëshme për punë, kur vërtetohet humbja e të ardhurave, përfitimi llogaritet si produkt i të ardhurave personale vjetore bruto duke zbritur tatimin mbi të ardhurat personale, me koeficientët për kapitalizimin e shumës, moshës së daljes në pension dhe humbjes aftësisë për punë. Kur i/e dëmtuari/a ka qenë në marrëdhënie pune do të referohet në të ardhurat personale bruto duke zbritur tatimin mbi të ardhurat personale për 3 vitet e fundit, ndërsa, kur nuk ka qenë në marrëdhënie pune në kohën e ngjarjes, do të referohet në pagën minimale zyrtare bruto të vendrezidencës në kohën e ngjarjes.

b) Në rastet e dëmeve me pasojë vdekje, dëmi pasuror do të llogaritet si në rastin e paaftësisë së plotë të përhershme me ndryshimin që nga të ardhurat sipas germës a) të këtij neni, të zbriten të ardhurat për nevojat e vetë personit të cilat varen nga numri i personave në familje.

c) Në rastet e dëmeve me pasojë paaftësi e përkohshme, humbja financiare përbën pjesën e papaguar të pagës për kohën e paaftësisë, ndërsa kur i/e dëmtuari/a nuk është në marrëdhënie pune do të referohet në pagën minimale zyrtare bruto.

4. Brenda kufijve minimal të përgjegjësisë të përcaktuar në pikën 2 të këtij neni dëmet jopasurore ndaj personit, të shkaktuar nga një ngjarje e vetme përbëhen nga format si më poshtë dhe nuk mund të tejkalojnë limitet:

a) vlera e dëmit biologjik, për çdo person të dëmtuar do të jetë jo më shumë se 110,000 (njëqindedhjetëmijë) lekë për çdo 10 për qind të shkallës të paaftësisë të përhershme, të pjesshme ose të plotë. Shuma e përfitimit e parashikuar në këtë pikë duhet të bazohet në moshën dhe shkallën e paaftësisë së të dëmtuarit. Në rastin me pasojë vdekje, trashëgimtarët ligjor të të ndjerit do të përfitojnë në mënyrë proporcionale vlerën që do të përfitonte i ndjeri në rast mbijetese me shkallë paaftësie 100%.

b) vlera e dëmit moral për çdo person të dëmtuar me pasojë paaftësi të përhershme për punë, është nga 3/4 deri në 3/2 e dëmit biologjik sipas gërmës “a”, pika 4 e këtij neni.

c) vlera e dëmit ekzistencial për çdo person të dëmtuar me pasojë paaftësi të përhershme për punë, është nga 3/4 deri në 3/2 e dëmit biologjik sipas në gërmës “a” pika 4 e këtij neni.

ç) vlera e dëmit moral për secilin nga familjarët e të dëmtuarit/ës prind/fëmijë/bashkëshort, do të jetë jo më shumë se 1/5 e përfitimit të dëmtuarit me pasojë paaftësi e përherëshme për punë, sipas germes b) të kësaj pike dhe për secilin nga familjarët vëlla/motër vlera e përfitimit do të jetë jo më shumë se 1/2 e shumës që përfiton secili nga familjarët prind/bashkëshort/fëmijë.

d) vlera e dëmit ekzistencial, për secilin nga familjarët e të dëmtuarit/ës prind/fëmijë/bashkëshort, do të jetë jo më shumë se 1/5 e përfitimit të dëmtuarit me pasojë paaftësi e përherëshme për punë sipas germës c), të kësaj pike dhe për secilin nga familjarët vëlla/motër vlera e përfitimit jo më shumë se 1/2 e shumës që përfiton secili nga familjarët prind/bashkëshort/fëmijë.

e) vlera e dëmit moral për secilin nga familjarët e të ndjerit/ës prind/fëmijë/bashkëshort, për vdekjen e të afërmit do të jetë jo më shumë se 220.000 (dyqindenjëzetmijë) lekë, dhe për secilin nga familjarët vëlla/motër vlera e përfitimit është jo më shumë se 1/2 e shumës që përfiton secili nga familjarët prind/bashkëshort/fëmijë.

f) vlera e dëmit ekzistencial, për secilin nga familjarët e të ndjerit/ës prind/fëmijë/bashkëshort, për vdekjen e të afërmit do të jetë jo më shumë se 220,000 (dyqindenjëzetmijë) lekë, dhe për secilin nga familjarët vëlla/motër vlera e përfitimit është jo më shumë se 1/2 e shumës që përfiton secili nga familjarët prind/bashkëshort/fëmijë.

g) vlera e dëmit moral për çdo person të dëmtuar, është jo më shumë se 15,000 (pesëmbëdhjetëmijë) lekë për çdo muaj paaftësi të përkohëshme.

h) vlera e dëmit ekzistencial, për çdo person të dëmtuar, është jo më shumë se 15,000 (pesëmbëdhjetëmijë) lekë për çdo muaj paaftësi të përkohëshme.

5. Kufiri i përgjegjësisë për çdo person të dëmtuar në një ngjarje sigurimi, sipas pikës 2, shkronjës “a” dhe pikës 4, të këtij neni, është 22,000,000 (njëzetedymilion) lekë.

6. Në rast se ka disa palë të dëmtuara nga një ngjarje sigurimi dhe vlera totale e dëmshpërblimit për dëmin ndaj personit si dhe vlera totale e dëmshpërblimit për dëmin ndaj pronës tejkalon shumat e përcaktuara në pikën 2 të këtij neni, shuma e dëmshpërblimit dhe të drejtat e palëve të dëmtuara ndaj shoqërisë së sigurimit zvogëlohen në mënyrë përpjesëtimore për secilën figurë të dëmit ndërmjet të gjithë të dëmtuarve deri në përfundim të gjithë shumës së siguruar sipas kontratës së sigurimit.

7. Shoqëria e sigurimit, që i ka paguar një pale të dëmtuar një shumë më të madhe se shuma e duhur, që rezulton nga zvogëlimi përpjesëtimor i dëmshpërblimit, pasi pavarësisht nga masat e marra, nuk mund të parashikohej që kishte palë të tjera të dëmtuara, është përgjegjëse ndaj palëve të tjera, deri në plotësimin e të gjithë shumës së përcaktuar në pikën 2 të këtij neni.

8. Kufijtë minimalë të mbulimit në sigurim të kartonit jeshil përcaktohen në ligjet përkatëse të vendit anëtar të sistemit të kartonit jeshil, ku ndodh aksidenti.

9. Për kontratat e lidhura nga 1 janar 2021 deri më 31 dhjetor 2025, kufiri minimal i përgjegjësisë i përcaktuar në këtë nen, do të rritet:

1. 4 milion lekë çdo vit, për mjetet e përcaktuara në pikën 2, germa a), nëndarja iii), të këtij neni.
2. 2 milion lekë çdo vit, për cdo person sipas pikës 5 të ketij neni.

10. Për kontratat e lidhura nga 1 janari 2026 dhe në vijim, kufiri minimal i përgjegjësisë është i njëjtë me kufirin minimal të përgjegjësisë të kontratave të lidhura në vitin 2025.

Neni 26

**Ndryshimi i pronësisë së mjetit**

1. Në rast se ndryshon pronësia e mjetit gjatë periudhës së sigurimit, të drejtat dhe përgjegjësitë që rrjedhin nga kontrata e sigurimit i kalojnë pronarit të ri dhe vlejnë deri në përfundimin e kontratës së sigurimit, përfshirë këtu edhe të drejtat e detyrimet e përcaktuara në nenin 15 të këtij ligji.

2. Pronari i ri, brenda 15 ditëve kalendarike, detyrohet të njoftojë shoqërinë e sigurimit për ndryshimin e pronësisë së mjetit dhe pasqyrimin e këtij ndryshimi në kontratën e sigurimit.

Neni 27

**Sigurimi i mjetit motorik me regjistrim të huaj**

1. Drejtuesi i mjetit motorik i cili hyn në territorin e Republikës së Shqipërisë me një mjet, me regjistrim të huaj, duhet të jetë i pajisur me një nga dokumentat e mëposhtme:

a) karton jeshil të vlefshëm në territorin e Republikës së Shqipërisë;

b) sigurim kufitar të vlefshëm në territorin e Republikës së Shqipërisë, që mbulon periudhën e qëndrimit të tij por jo më pak se 15 ditë;

c) dokument tjetër të vlefshëm, që vërteton ekzistencën e sigurimit të përgjegjësisë ndaj palëve të treta, në ato raste kur ka një marrëveshje të veçantë dypalëshe për mjetet me targë regjistrimi të vendit tjetër, nënshkrues të kësaj marrëveshje.

2. Për njohjen e vlefshmërisë së dokumenteve ndërkombëtare të sigurimit, byroja njofton paraprakisht autoritetet përgjegjëse për kontrollin kufitar.

3. Kur drejtuesi i mjetit nuk ka dokumentet sipas pikës 1 të këtij neni, ai nuk lejohet të hyjë në territorin e Republikës së Shqipërisë.

4. Autoritetet përgjegjëse për kontrollin kufitar janë të detyruara të kontrollojnë përmbushjen e kërkesave të këtij neni.

5. Kur personat e autorizuar për kontrollin e trafikut vërejnë gjatë kontrollit rutinë të trafikut se drejtuesi i mjetit nuk ka dokument ndërkombëtar të vlefshëm, ata ndalojnë qarkullimin e mëtejshëm të mjetit motorik dhe urdhërojnë lidhjen e kontratës kufitare për sigurimin e përgjegjësisë që rrjedh nga përdorimi i mjetit motorik.

6. Për kompensimin e dëmeve të shkaktuara nga përdorimi i mjetit motorik me regjistrim të

huaj, i cili nuk ka dokument të sigurimit ndërkombëtar të vlefshëm, të parashikuar në pikën

1 të këtij neni, zbatohen parashikimet e nenit 48 të këtij ligji.

Neni 28

**E drejta për dëmshpërblim nga përdorimi i mjetit motorik me karton jeshil**

1. Pala e dëmtuar, së cilës i është shkaktuar dëm në territorin e Republikës së Shqipërisë nga një mjet motorik me regjistrim të huaj dhe me çertifikatë ndërkombëtare të sigurimit, sipas pikës 1, të nenit 27 të këtij ligji ka të drejtë t’i kërkojë byrosë dëmshpërblim.

2. Byroja garanton dëmshpërblimin sipas shumave të përcaktuara në nenin 25 të këtij ligji.

3. Byroja mund t’ua delegojë shqyrtimin dhe pagesën e një dëmi të tillë anëtarëve të saj ose një strukture të specializuar për trajtimin e dëmeve të sipërpërmendura, të cilët janë të detyruar të trajtojnë dëmin në përputhje me marrëveshjet ndërkombëtare për sigurimin e detyrueshëm të përgjegjësisë nga përdorimi i mjeteve motorike.

4. Kriteret që duhet të plotësojë një strukturë e specializuar për trajtimin e dëmeve të kartonit jeshil, përcaktohen me rregullore nga Autoriteti.

Neni 29

**E drejta e dëmshpërblimit në sigurimin kufitar**

* 1. Pala e dëmtuar së cilës i është shkaktuar dëm nga përdorimi i një mjeti motorik me regjistrim të huaj, i siguruar nga shoqëri sigurimi vendase ka të drejtën të kërkojë dëmshpërblimin te shoqëria përgjegjëse e sigurimit e cila ka lëshuar kontratën e sigurimit.
  2. Pala e dëmtuar ka të drejtën të kërkojë dëmshpërblim brenda kufijve të përcaktuar në nenin 25 të këtij ligji.
  3. Kur pala e dëmtuar kërkon dëmshpërblim te shoqëria e sigurimit që ka lëshuar policën e sigurimit, sipas pikës 1 të këtij neni zbatohen parashikimet e neneve 9, 10 e 13 të këtij ligji.

Neni 30

**Kërkesa për rimbursimin e mbajtësit të sigurimit shoqëror**

1. Shoqëria e sigurimit detyrohet të kompensojë dëmet e institucioneve që mbulojnë sigurimet e shëndetit, të pensionit, të paaftësive brenda kufijve të përgjegjësive të të siguruarve të tyre dhe brenda kufijve të përcaktuar në kontratën e sigurimit.

2. Dëme sipas pikës 1 të këtij neni, vlerësohen shpenzimet mjekësore dhe shpenzimet e tjera të nevojshme që kryhen në përputhje me ligjet për sigurimin e shëndetit, përfshirë edhe një masë përpjesëtimore të pensionit të palës së dëmtuar apo anëtarëve të familjes së tij.

3. Masa përpjesëtimore e pensionit përcaktohet në përputhje me ligjin për sigurimet shoqërore, si diferencë ndërmjet pensionit të paaftësisë, të përcaktuar me vendim të ISSH-së dhe pensionit të paaftësisë, që përcaktohet në rast aksidenti në punë.

4. Parashikimet e trajtuara në pikat 1, 2 e 3 të këtij neni zbatohen përkatësisht edhe në kompensimin e dëmeve të paguara nga sigurimet vullnetare të shëndetit, të pensionit, të jetës, apo sigurimeve të tjera të ngjashme me to.

KREU V

QENDRA E INFORMACIONIT TË SIGURIMEVE TË DETYRUESHME

Neni 31

**Qendra e informacionit të sigurimeve dhe lloji i të dhënave që duhet të administrojë**

1. Për dhënien e statistikave të besueshme, standartizimin e praktikave, shmangien e rasteve të mashtrimit dhe dëmshpërblimin e palës së dëmtuar në kohën dhe në masën e duhur krijohet Qendra e Informacionit të sigurimeve të detyrueshme, e cila:

1. krijon një bazë elektronike për ruajtjen e të dhënave të përftuara nga shoqëritë e sigurimeve, që lidhen me të gjitha llojet e sigurimit të detyrueshëm në sektorin e transportit;
2. mbledh dhe ruan të dhënat e mjeteve motorike, të regjistruara në Republikën e Shqipërisë, të cilat i vihen në dispozicion nga autoritetet përkatëse, duke i lidhur këto të dhëna me të dhënat e përftuara, sipas germës a), pika 1 të këtij neni;
3. mbledh dhe ruan të dhëna nga kontratat për të gjitha llojet e sigurimit të detyrueshëm, përfshirë çertifikatat e kartonit jeshil, kontratat e sigurimit kufitar. Të dhënat përmbajnë numrin e kontratës, emrin e siguruesit, emrin e të siguruarit, datën e fillimit dhe të mbarimit të kontratës, numrin e regjistrimit të makinës si dhe të dhëna të tjera, sipas rregullave të miratuara nga Autoriteti;

ç) mbledh dhe ruan të dhëna për shoqëritë e sigurimit që ofrojnë sigurim të detyrueshëm, si dhe të dhëna në lidhje me emrin dhe adresat e përfaqësuesve të trajtimit të dëmeve të këtyre shoqërive në çdo vend;

1. mbledh dhe ruan nga shoqëritë e sigurimit të dhëna për dëmet për të gjitha llojet e sigurimit të detyrueshëm, të përditësuara, por jo më vonë se një ditë nga përftimi i të dhënës;

dh) mbledh dhe ruan të dhëna për subjektet që veprojnë në transportin publik të pasagjerëve, të cilat kanë marrë licencë për këtë transport, të vëna në dispozicion nga autoritetet përkatëse;

1. mbledh dhe ruan të dhënat për mjetet motorike, të përjashtuara nga detyrimi për sigurim të detyrueshëm motorik të përgjegjësisë ndaj palëve të treta si dhe të dhëna për autoritetet përgjegjëse për pagesën e dëmeve, që shkaktohen nga këto mjete motorike. Të dhënat sipas kësaj pike, përfitohen në përputhje me procedurën e përcaktuar në pikën 5 të nenit 32 të këtij ligji.

2. Qendra e informacionit bazuar në të dhënat e administruara ju dërgon njoftim të gjithë pronarëve të mjetëve të transportit duke i informuar rreth mbarimit te polices së sigurimit te detyrueshem sipas parashikimeve të këtij ligji, duke i dhënë atyre një afat prej 15 ditësh për të përfunduar lidhjen e kontratës së sigurimit.

1. Qendra e informacionit me kalimin e afatit 15 ditor sipas parashikimeve të pikës f) të këtij neni, dhe mjeti nuk ka sigurim të detyrueshëm të përgjegjësisë ndaj palëve të treta të vlefshëm, njofton menjëherë organet e ngarkuara nga ligji për regjistrimin e mjeteve dhe ato të kontrollit të qarkullimit rrugor mbi mjetet e pasiguruara për ekzekutimin e masave administrative të parashikuara ne nenin 4 pika 3, të këtij ligji.
2. Shoqëritë e sigurimit detyrohen të furnizojnë Qendrën me të dhënat e përcaktuara në këtë nen, në kohë reale për çdo shitje të kontratave të sigurimit të detyrueshëm, me përjashtim të rasteve kur Autoriteti vendos ndryshe. Autoriteti miraton rregullore për mënyrën e funksionimit të Qendrës së Informacionit dhe për mënyrën e procedurat e raportimit dhe njoftimit të të dhënave, sipas pikave 1, 2 dhe 3 të këtij neni.
3. Qendra e informacionit mbledh, përpunon e i ruan këto të dhëna dhe ua vë në dispozicion personave të autorizuar, sipas kushteve dhe procedurave të përcaktuara në këtë ligj. Periudha kohore që duhet të ruhen të dhënat e përmendura në këtë nen është minimalisht 7 vjet nga data e përfundimit të ç’regjistrimit të mjetit motorik ose pas përfundimit të vlefshmërisë së policës të sigurimit.
4. Në rastin e përpunimit të të dhënave personale zbatohet ligji “Për mbrojtjen e të dhënave personale”, i ndryshuar.
5. Shoqëritë e sigurimit kontribuojnë financiarisht për ngritjen dhe funksionimin e qendrës së informacionit dhe këto kontribute përdoren për funksionimin, mirëmbajtjen dhe zhvillimin e kësaj qendre. Struktura, veprimtaria e qendrës së informacionit dhe masa e kontributit financiar miratohen me rregullore të Autoritetit.
6. Autoriteti me vendim mund të autorizojë subjekte të specializuara për operimin dhe mirëmbajtjen e Qëndrës së Informacionit. Autoriteti miraton rregulla dhe procedura për kriteret që duhet të përmbushin këto subjekte për t’u autorizuar nga Autoriteti.

Neni 32

**Dhënia e informacionit palës së dëmtuar**

1. Qendra e informacionit duhet t’ua mundësojë dhënien dhe përdorimin e të dhënave, të grumbulluara sipas këtij ligji të gjitha palëve të dëmtuara dhe pjesëmarrësve në një aksident rrugor, për një periudhë 7 vjeçare pas aksidentit. Qendra është e detyruar t’i japë palës së dëmtuar, sipas së drejtës që ka për kompensim, këto të dhëna:
   1. emrin e shoqërisë, selinë dhe zyrën e regjistruar të siguruesit përgjegjës;
   2. numrin e kontratës së sigurimit;
   3. emrin e adresën e shoqërisë, selinë dhe zyrën e regjistruar të përfaqësuesit të dëmeve në vendin ku jeton pala e dëmtuar.
2. Qendra e informacionit duhet të japë të dhëna për identitetin dhe adresën e pronarit ose të drejtuesit të mjetit motorik, në rastin kur pala e dëmtuar ka një interes të ligjshëm për të.
3. Qendra e informacionit duhet t’i japë palës së dëmtuar të dhëna për të drejtën për dëmshpërblim që rrjedh nga sigurimi i detyrueshëm i pasagjerëve nga aksidentet, për emrin dhe selinë e shoqërisë së sigurimit, numrin e kontratës së sigurimit si dhe të dhëna për shoqërinë e sigurimit. Qendra duhet të japë të dhëna për shoqërinë e transportit publik, në rast se pala e dëmtuar ka një interes ligjor për të marrë këtë të dhënë.
4. Për të dhënat e parashikuara në pikën 1 të këtij neni, për kontratat e sigurimit të lidhura jashtë Republikës së Shqipërisë ose për mjetet motorike të regjistruara jashtë Republikës së Shqipërisë, Qendra e Informacionit duhet të kërkojë të dhënat e nevojshme nga Qendrat e Informacionit në vendet përkatëse. Me kërkesën e Qendrave të Informacionit të vendeve të huaja, Qendra e Informacionit është e detyruar t’i japë të dhënat që disponon.
5. Kur Qendra e Informacionit nuk ka të dhëna për identitetin ose adresën e personave, sipas pikës 2 të këtij neni ose për emrin dhe selinë e shoqërisë, sipas pikës 3 të këtij neni, i përfiton të dhënat me anë të një kërkese të shkruar drejtuar shoqërisë së sigurimit që ka lidhur kontratën e sigurimit ose autoriteteve përgjegjëse për mbajtjen e këtyre të dhënave.
6. Për marrjen e informacionit sipas pikave 1, 2 e 3 të këtij neni, pala e dëmtuar duhet të specifikojë në kërkesën tip datën e saktë, vendin e ndodhjes së rastit të sigurimit, numrin e regjistrimit të mjetit motorik si dhe informacion plotësues, kur ka të tillë.
7. Qendra e Informacionit është e detyruar ta japë informacionin që disponon, të parashikuar sipas këtij neni, jo më vonë se 5 ditë pune nga data e depozitimit të kërkesës me shkrim nga personi i siguruar.

Neni 33

**Dhënia e informacionit nga shoqëria e sigurimit**

1. Çdo shoqëri sigurimi e cila ofron sigurim të detyrueshëm të përgjegjësisë për dëmet shkaktuar palëve të treta ose sigurimin e pasagjerëve nga aksidentet në transportin publik, raporton për kontratat e lidhura dhe për ato, të cilave u ka përfunduar afati, sipas rregullave dhe procedurave të përcaktuara nga Autoriteti.

2. Shoqëritë e sigurimit, në zbatim të pikës 1 të nenit 31 të këtij ligji, duhet të depozitojnë çdo vit pranë Qendrës së Informacionit një listë të zyrave të përfaqësimit në vendet anëtare dhe informacion për përfaqësuesit e dëmeve si dhe ta përditësojnë këtë informacion brenda 15 ditëve nga data e ndryshimit të informacionit.

Neni 34

**Shkëmbimi i informacionit dhe bashkëpunimi**

**me autoritetet publike kompetente**

1. Autoritetet përgjegjëse për monitorimin e trafikut rrugor, ajror dhe detar të kalimit kufitar për monitorimin e shërbimit doganor dhe administrimin e shërbimeve të transportit rrugor duhet të furnizojnë Qendrën e Informacionit me të dhënat e parashikuara, sipas këtij ligji.

2. Qendra e informacionit duhet t’u japë autoriteteve përgjegjëse informacion të përditësuar për:

a) mjetet e transportit të cilat nuk kanë sigurim të detyrueshëm të përgjegjësisë ndaj palëve të treta, të vlefshëm ose për të cilat ka përfunduar dhe nuk është rinovuar afati i kontratës së sigurimit, brenda 14 ditëve;

b) subjektet të cilat veprojnë në transportin publik të pasagjerëve, që nuk kanë sigurim të detyrueshëm të aksidenteve të pasagjerëve ose për të cilat ka përfunduar dhe nuk është rinovuar afati i kontratës së sigurimit, brenda 14 ditëve.

3. Autoritetet përgjegjëse duhet të marrin masa për ndalimin e menjëhershëm të lëvizjes së mjeteve të transportit në kushtet e përcaktuara në pikën 2 të këtij neni.

4. Format, mënyrat dhe afatet e shkëmbimit të informacionit dhe të bashkëpunimit, sipas këtij neni, duhet të përcaktohen me akt nënligjor të miratuar nga Ministria e Brendshme, Ministria e Infrastrukturës dhe Energjisë dhe Autoriteti i Mbikëqyrjes Financiare.

KREU VI

BYROJA SHQIPTARE E SIGURIMIT, FONDI I GARANCISË DHE FONDI I KOMPENSIMIT

Neni 35

**Byroja Shqiptare e Sigurimit**

1. Byroja Shqiptare e Sigurimit është person juridik, me seli në Tiranë, e krijuar jo për qëllime fitimi.
2. Anëtar i byrosë është çdo sigurues, i cili është licencuar për të ushtruar veprimtari, sipas shkronjave “a” e “b” të pikës 1 të nenit 2 të këtij ligji. Siguruesi nuk mund të kryejë veprimtaritë e sigurimit të detyrueshëm, sipas shkronjave “a” e “b” të pikës 1 të nenit 2 të këtij ligji, pa qenë anëtar i byrosë.
3. Byroja Shqiptare e Sigurimit organizohet në dy departamente të pavarura: Departamenti i Kartonit Jeshil dhe Departamenti i Fondit të Kompensimit. Funksionet dhe mënyra e organizimit, si dhe fusha e veprimtarisë e Departamentit të Kartonit Jeshil dhe Departamentit të Fondit të Kompensimit, përcaktohen në statutin e byrosë.
4. Kontributi fillestar i siguruesit për anëtarësim në byro përcaktohet në statutin e byrosë dhe është i detyrueshëm për t’u paguar në favor të saj.
5. Byroja autorizon anëtarin e saj për të lëshuar karton jeshil, pas përmbushjes prej tij të dispozitave ligjore, nënligjore dhe të të gjitha kritereve të miratuara nga asambleja e përgjithshme e anëtarëve, në përputhje me rregullat e sistemit të kartonit jeshil.
6. Byroja është përfaqësuese kombëtare në këshillin e byrove dhe është përgjegjëse për të gjitha detyrimet, që rrjedhin nga anëtarësia në sistemin e kartonit jeshil.
7. Byroja kryen funksionet e entit kompensues, për bërjen e pagesave të parashikuara në këtë ligj. Fondet e nevojshme për pagesën e dëmshpërblimeve për kompensimet përballohen nga fondi i kompensimit.
8. Organizimi dhe funksionimi i byrosë përcaktohen në statutin e saj. Buxheti financohet nga të gjithë anëtarët e byrosë, në mënyrë të barabartë, brenda 30 ditëve kalendarike nga miratimi i tij prej autoritetit.
9. Mbikëqyrja e byrosë kryhet nga autoriteti, i cili përcakton me rregullore të veçantë rregullat dhe standardet e raportimit dhe të mbikëqyrjes.
10. Raporti vjetor financiar i byrosë i nënshtrohet kontrollit dhe vërtetimit ligjor nga shoqëria e ekspertëve kontabël të autorizuar, e cila jep opinionin e saj. Për auditimin e byrosë zbatohen kushtet dhe kriteret e auditimit të shoqërisë së sigurimit.

Neni 36

**Organet drejtuese të Byrosë**

1. Organet drejtuese të byrosë janë:

a) Asambleja e Përgjithshme e Anëtarëve;

b) Bordi i Drejtorëve;

c) Drejtori Ekzekutiv.

2. Asambleja e përgjithshme e anëtarëve përbëhet nga përfaqësues të shoqërive të sigurimit, anëtarë të byrosë. Çdo shoqëri sigurimi, anëtare e byrosë përfaqësohet me një votë në mbledhjet e asamblesë. Asambleja zgjedh kryetarin i cili drejton mbledhjen e Asamblesë. Kryetari i Asamblesë zgjidhet me mandat 1 vjecar sipas sistemit te rotacionit ndërmjet anëtarëve të saj.

3. Bordi i drejtorëve të byrosë përbëhet nga gjashtë anëtarë, nga të cilët pesë anëtarë me të drejtë vote të propozuar nga asambleja e përgjithshme e anëtarëve për një periudhë 4 vjeçare, me të drejtë riemërimi dhe një anëtar pa të drejtë vote të zgjedhur nga Autoriteti Mbikëqyrjes Financiare. Bordi i drejtorëve zgjedh kryetarin e bordit.

4. Anëtarët e bordit të byrosë më të drejtë vote dhe drejtori ekzekutiv i byrosë propozohet nga asambleja e përgjithshme e anëtarëve. Autoriteti miraton ose refuzon anëtarët e Bordit dhe drejtorin ekzekutiv brenda 30 ditëve nga data e depozitimit të vendimit të asamblesë.

5. Drejtori ekzekutiv i byrosë zgjidhet për një periudhë katër vjeçare, me të drejtë riemërimi. Drejtori ekzekutiv i byrosë merr pjesë në të gjitha mbledhjet e bordit dhe të asamblesë së përgjithshme.

5. Anëtarët e bordit dhe drejtori ekzekutiv duhet të plotësojnë të gjitha kërkesat ligjore dhe nënligjore të kualifikimit, përvojës dhe përshtatshmërisë së anëtarit të drejtorisë së një shoqërie sigurimi, të përcaktuara në ligjin “Për veprimtarinë e sigurimit, risigurimit dhe ndërmjetësimit në sigurime dhe risigurime”.

7. Anëtarët e bordit të drejtorëve si dhe familjarët e tyre, nuk mund të jenë palë të lidhura me shoqëritë e sigurimit dhe shoqëritë që auditojnë pasqyrat financiare të byrosë. Për rastet e konfliktit të interesit anëtaret e bordit i nënshtrohen rregullave dhe përcaktimeve në Ligjin “Për veprimtarinë e sigurimit dhe risigurimit”.

8. Kompetencat, detyrat e organeve drejtuese të byrosë dhe forma e organizimit të saj përcaktohen në statutin e byrosë, i cili propozohet nga asambleja e përgjithshme e anëtarëve dhe miratohet nga Autoriteti i Mbikëqyrjes Financiare.

Neni 37

**Fondet e kartonit jeshil**

1. Fondi i garancisë i kartonit jeshil krijohet dhe administrohet nga byroja dhe ka për qëllim garantimin e detyrimeve financiare, që rrjedhin nga anëtarësimi në sistemin e kartonit jeshil.

2. Çdo anëtar i byrosë i autorizuar për të lëshuar karton jeshil, duhet të depozitojë një garanci bankare pranë një bankë të nivelit të dytë në Shqipëri, në favor të byrosë, në shumën që përcaktohet nga asambleja e anëtarëve, por jo më të vogël se 250 000 euro.

3. Fondi për pagesën e dëmit të kartonit jeshil mbahet në llogari qëllimore të vecanta brenda territorit të Republikës së Shqipërisë. Asambleja e përgjithshme e anëtarëve përcakton çdo vit shumën e këtij Fondi.

4. Shoqëritë e sigurimit, të cilat ushtrojnë veprimtari në territorin e Republikës së Shqipërisë në sigurimin e detyrueshëm motorik të kartonit jeshil, janë të detyruara të kontribuojnë financiarisht në fondin e kartonit jeshil në përpjesëtim të drejtë me primet e shkruara bruto në sigurimin e detyrueshëm motorik të kartonit jeshil në vitin e fundit paraardhës.

5. Byroja është e detyruar të njoftojë menjëherë Autoritetin nëse një shoqëri sigurimi anëtare e byrosë do të veprojë në kundërshtim me detyrimet e parashikuara në pikën 2 dhe 4 të këtij neni.

6. Nëse një shoqëri sigurimi anëtare e byrosë, vepron në kundërshtim me detyrimet e parashikuara në pikën 2 të këtij neni si dhe detyrimeve që rrjedhin nga pika 4 e këtij neni, Autoriteti mund t’i pezullojë përkohësisht ose mund t’i revokojë licencën për ushtrimin e aktivitetit në sigurimin e detyrueshëm motorik të kartonit jeshil.

7. Fondi i garancisë së kartonit jeshil përdoret:

a) në rastet e mospërmbushjes së detyrimeve financiare të një anëtari të byrosë, përgjegjës për pagesën e dëmshpërblimit, sipas rregullave të sistemit të kartonit jeshil;

b) për pagesën e dëmeve të ndodhura jashtë territorit të Republikës së Shqipërisë, në një vend anëtar të sistemit të kartonit jeshil, në rastin kur dëmi është shkaktuar nga mjeti motorik i regjistruar në Shqipëri, i pajisur me karton jeshil fals për të cilin byroja është përgjegjëse, sipas rregullave të sistemit të kartonit jeshil;

c) në rast të mbylljes apo falimentimit të një anëtari të byrosë.

8. Fondi i garancisë së kartonit jeshil nuk përfshihet në llogaritjen e fondit të garancisë së shoqërisë së sigurimit, sipas përcaktimeve të ligjit që rregullon veprimtarinë e sigurimit në Shqipëri.

Neni 38

**Administrimi i fondit të garancisë së kartonit jeshil**

1. Byroja i paraqet për miratim Autoritetit rregulloren për administrimin e Fondit të garancisë së kartonit jeshil si dhe rregullat për trajtimin e dëmeve të kartonit jeshil.

2. Byroja paraqet në Autoritet çdo muaj raportin për gjendjen e aktiveve në mbulim të fondit për pagesën e dëmeve të kartonit jeshil.

Neni 39

**Trajtimi i dëmeve të ndodhura jashtë territorit të Republikës së Shqipërisë**

1. Byroja ndihmon palën e dëmtuar, shtetase ose me banim të përhershëm në Republikën e Shqipërisë, për trajtimin e kërkesës për kompensimin e dëmit të pësuar gjatë një aksidenti rrugor, i cili ka ndodhur në një vend anëtar të sistemit të kartonit jeshil.

2. Pala e dëmtuar mund të bëjë një kërkesë, sipas pikës 1 të këtij neni, vetëm në rastet kur siguruesi përgjegjës ose përfaqësuesi i tij i dëmeve nuk kanë përmbushur detyrimet.

3. Trajtimi i dëmeve, sipas pikës 1 të këtij neni, bëhet në përputhje me marrëveshjet ndërkombëtare shumëpalëshe.

Neni 40

**Kërkesa për dëmshpërblim**

1. Parashikimet e neneve 9, 10 e 13 të këtij ligji zbatohen në të njëjtën mënyrë në rast se byroja është përgjegjëse për trajtimin e dëmeve, sipas parashikimeve në këtë ligj.

2. Për ndjekjen e procedurave dhe kryerjen e pagesave, byroja mund të ngarkojë njërin prej anëtarëve të vet ose një korrespondent i miratuar sipas rregullave të përcaktuara nga byroja.

Neni 41

**Fondi i kompensimit**

1. Fondi i kompensimit administrohet nga byroja dhe ka për qëllim pagesën e dëmeve ndaj pronës dhe ndaj personit të ndodhura në territorin e Republikës së Shqipërisë, për:

a) dëmet e shkaktuara nga përdorimi i mjeteve motorike të pasiguruara;

b) dëmet e shkaktuara nga përdorimi i mjeteve motorike të paidentifikuara;

c) pagesën e dëmshpërblimit ndaj pasagjerit në rastet kur pronari i një mjeti motorik në

transportin publik nuk ka lidhur kontratë për sigurimin e pasagjerëve.

d) në rast mbylljen apo falimentimin e shoqërisë së sigurimit

2. Vlera minimale e Fondit të Kompensimit me qëllim pagesën e dëmeve nuk mund të jetë më e vogël se 150 000 000 lekë. Kjo vlerë mbahet nga byroja, si fond garancie në një llogari bankare qëllimore në njërën nga bankat dhe/ose degët e bankave të huaja në territorin e Republikës së Shqipërisë dhe investohet vetëm në bono thesari dhe/ose depozita bankare, me afat maturimi jo më të vogël se 1 vit.

3. Burimet e financimit të Fondit të Kompensimit do të jenë:

1. kontributet e shoqërive të sigurimit;
2. kontributet shtesë të shoqërive të sigurimit, kur fondi i parashikuar rezulton të jetë i pamjaftueshëm për të kryer pagesat e dëmeve objekt i Fondit të Kompensimit;
3. gjobat e vëna pronarit të mjetit të trasportit kur nuk kanë lidhur kontratën e sigurimit të detyrueshëm, sipas parashikimeve të Kodit Rrugor.

c) të ardhurat nga investimet dhe të ardhurat e tjera të Fondit të Kompensimit;

ç) burime të tjera në përputhje me ligjin.

* 1. Autoriteti, me propozimin e byrosë, vendos çdo vit shumën e kontributeve, sipas pikave 2 e 3 të këtij neni dhe afatin, brenda të cilit duhet të bëhet derdhja.
  2. Byroja krijon dhe mban provigjone teknike të dëmeve të fondit të kompensimit. Provigjonet teknike të dëmeve duhet të llogariten nga aktuari i autorizuar.
  3. Bazat, metodat e llogaritjes, mënyrat e mbajtjes së provigjoneve teknike, investimi i aktiveve në mbulim të provigjoneve si dhe raportimi në Autoritet përcaktohen me rregullore të miratuar nga Autoriteti.

Neni 42

**Pagesa e kontributeve në Fondin e Kompensimit**

1**.** Shoqëritë e sigurimit, të cilat ushtrojnë veprimtari në territorin e Republikës së Shqipërisë në sigurimin e detyrueshëm motorik janë të detyruara të kontribuojnë financiarisht çdo vit në fondin e kompensimit, në përpjesëtim të drejtë me primet e shkruara bruto në sigurimin e detyrueshëm motorik të vitit paraardhës, përjashtuar kartonin jeshil.

2. Autoriteti përcakton me rregullore mënyrën e llogaritjes së Fondit të Kompensimit. Shoqëritë e sigurimit janë të detyruara të paguajnë kontributet për financimin e Fondit brenda 15 ditëve pas marrjes së njoftimit nga byroja. Në rast të mosrespektimit të këtij afati do të aplikohet interesi i pagueshëm për çdo ditë vonesë të barabartë me normat e interesit të bonove të thesarit.

3. Kontributet e Fondit mbahen nga byroja në një nga bankat e nivelit të dytë në Republikën e Shqipërisë llogari qëllimore për Fondin e Kompensimit. Kjo llogari do të titullohet *“Fondi i Kompensimit”* dhe do të shërbejë vetëm për pagesën e dëmeve të Fondit të Kompensimit.

4. Byroja është e detyruar të njoftojë menjëherë Autoritetin nëse një shoqëri sigurimi vepron në kundërshtim me detyrimet e parashikuara në pikën 1 dhe 2 të këtij neni.

5. Nëse një shoqëri sigurimi anëtare e byrosë vepron në kundërshtim me detyrimet e parashikuara në pikën 1 dhe 2 të këtij neni, Autoriteti mund ti pezullojë përkohësisht ose mund ti revokojë licencën për ushtrimin e aktivitetit në sigurimin e detyrueshëm motorik.

6. Shoqëria e sigurimit nuk ka detyrimin për financimin e Fondit të kompensimit për pjesën e këtij Fondi që lidhet me detyrimet e lindura përpara fillimit të ushtrimit të veprimtarisë së saj.

Neni 43

**Trajtimi dhe pagesa e dëmeve nga Fondi i Kompensimit**

1. Byroja mund të delegojë trajtimin dhe pagesën e dëmeve shoqërisë së sigurimit e cila është e detyruar të trajtojë dhe të paguajë dëmet e përcaktuara në nenin 41 të këtij Ligji sipas procedurave dhe afateve të parashikuara në nenin 10 të këtij Ligji.
2. Pala e dëmtuar mund të ngrejë padi civile kundër byrosë për dëmet objekt i fondit të kompensimit, në rastet kur:
3. Byroja nuk i përgjigjet palës së dëmtuar brenda afatit të përcaktuar në pikën 1 të këtij neni;
4. pala e dëmtuar nuk është dakord me masën e dëmshpërblimit të ofruar nga byroja;
5. pala e dëmtuar nuk është dakord me shkaqet e refuzimit të dëmshpërblimit nga byroja.
6. Pagesa e dëmshpërblimit nga fondi i kompensimit bëhet vetëm për shuma për të cilat i dëmtuari nuk ka mundësi të përfitojë nga sigurimet shoqërore ose nga ndonjë sigurues tjetër, me të cilin mund të ketë lidhur një kontratë sigurimi për të përfituar dëmshpërblim brenda kufijve të përcaktuar në këtë ligj.

Neni 44

**Dëmshpërblimi i dëmeve të shkaktuara nga përdorimi**

**i një mjeti motorik të pasiguruar**

1. Pala e dëmtuar së cilës i është shkaktuar dëmi brenda territorit të Republikës së Shqipërisë, nga një mjet motorik, pronari i të cilit nuk është i mbuluar nga sigurimi i përgjegjësisë ndaj palës së tretë, ka të drejtë të kërkojë dëmshpërblim nga byroja ose nga shoqëria e sigurimit.

2. Në rast dëmesh dhe humbjesh, të shkaktuara nga mjete motorike sipas pikës 1 të këtij neni, Byroja ose shoqëria e sigurimit garanton kufijtë e përgjegjësisë, të përcaktuara në nenin 25 të këtij ligji.

3. Byroja ose shoqëria e sigurimit ka të drejtë të rimbursojë nga personi përgjegjës shumën e paguar, shpenzimet dhe interesat. Në rast të një padie civile për dëmshpërblim të ngritur nga pala e dëmtuar kundrejt byrosë, shkaktari i dëmit duhet të njoftohet për të marrë pjesë si palë në këtë proces civil.

Neni 45

**Dëmshpërblimi ndaj pasagjerit në transportin publik**

1. Kur pronari i një mjeti motorik nuk ka lidhur kontratë për sigurimin e pasagjerëve në transportin publik, pasagjeri ose personi përfitues i kontratës së sigurimit ka të drejtë të kërkojë pagesën e shumës së siguruar nga Fondi i kompensimit.

2. Byroja ka të drejtë të kërkojë nga personi përgjegjës rimbursimin e shumës së paguar, të shpenzimeve dhe të interesit të pagueshëm.

Neni 46

**Dëmshpërblimi i dëmeve të shkaktuara nga përdorimi**

**i mjeteve motorike të paidentifikuara**

1. Pala e dëmtuar drejton kërkesën për dëmshpërblim te byroja për dëme të shkaktuara nga përdorimi i mjeteve motorike të paidentifikuara.

2. Pala e dëmtuar ka të drejtë të dëmshpërblehet për dëmet ndaj personit, që vijnë si rezultat i vdekjes, dëmtimeve trupore apo përkeqësimit të shëndetit, deri në shumën e përcaktuar në nenin 25 të këtij ligji.

3. Pala e dëmtuar ka të drejtë të kërkojë dëmshpërblim për dëmet ndaj pronës, që kalon vlerën 25 000 lekë, deri në shumën e përcaktuar në nenin 25 të këtij ligji, duke përjashtuar dëmin shkaktuar mjetit motorik. Pala e dëmtuar ka të drejtë të dëmshpërblehet për këto dëme, pas pagesës nga ana e byrosë për dëmet ndaj pronës dhe ndaj personit nga aksidente me pasojë vdekjen, dëmtimet trupore apo përkeqësimin e shëndetit.

4. Në rast të identifikimit të mëvonshëm të mjetit motorik, shkaktar të aksidentit apo të shoqërisë përgjegjëse të sigurimit, byroja ka të drejtë të rimbursohet nga personi përgjegjës ose shoqëria e sigurimit përgjegjëse, deri në shumën e paguar për dëmet, shpenzimet dhe interesat.

5. Parashikimet e pikave 1, 2 e 3 të këtij neni zbatohen edhe në rastin kur mjeti motorik rezulton i përvetësuar në mënyrë të kundërligjshme në çastin e aksidentit.

Neni 47

**Dëmshpërblimi i dëmit në rast të mbylljes apo falimentimit**

**të shoqërisë së sigurimit**

1. Në rast se shoqëria e sigurimit e licencuar për të ushtruar veprimtari sipas nenit 2, pika 1, germa “a” dhe “b” mbyll veprimtarinë, pala e dëmtuar ka të drejtë të paraqesë kërkesën për dëmshpërblim te byroja.

2. Pala e dëmtuar ka të drejtën e dëmshpërblimit deri në shumat e përcaktuara në nenin 25 të këtij ligji.

3. Në rast të pagesës së dëmeve gjatë kryerjes së procedurave të mbylljes/falimentimit të shoqërisë së sigurimit, byroja ka të drejtë të rimbursohet nga shoqëria e sigurimit që është nën procedurat ligjore për masën e dëmeve të paguara, shpenzimet dhe interesin e pagueshëm. Për sa kohë zhvillohen procedurat e mbylljes/falimentimit, byrosë i lind e drejta e kompensimit për të gjitha shumat nga gjendja e shoqërisë së sigurimit.

Neni 48

**Administrimi i Fondit të Kompensimit**

1. Byroja i paraqet për miratim Autoritetit rregulloren për administrimin e Fondit të Kompensimit. Autoriteti mund të miratojë rregulla për mënyrën e mbajtjes dhe përdorimit të aktiveve në mbulim të fondit të kompensimit.
2. Kontributi i cdo anëtari në fondin e përcaktuar në pikën 2 të nenit 41, të këtij ligji, afati për derdhjen, prekja dhe rivendosja e këtij fondi miratohen me rregullore nga Autoriteti.
3. Byroja paraqet në Autoritet çdo muaj raportin për gjendjen e fondit të kompensimit.

Neni 49

**Pasqyrat financiare vjetore dhe tepricat e Byrosë**

1. Byroja do të paraqesë në Autoritet pasqyrat financiare vjetore brenda datës 31 mars të vitit pasardhës.
2. Çdo tepricë e të ardhurave mbi shpenzimet, të paraqitura në pasqyrën e të ardhurave të byrosë, do të transferohet në vitin e ardhshëm dhe do të merret parasysh gjatë përcaktimit të shumës së nevojshme për financimin e buxhetit të byrosë për vitin e ardhshëm.

KREU VII

SIGURIMI I PËRGJEGJËSISË SE PRONARËVE TË MJETEVE LUNDRUESE PËR DËMIN E SHKAKTUAR PALËVE TË TRETA

Neni 50

**Detyrimi për të lidhur kontratën e sigurimit**

1. Pronari i mjeteve lundruese, me fuqi motorike më të madhe se 15 kw, që sipas rregullave të regjistrimit të mjeteve lundruese, duhet të regjistrohet në regjistrin e mjeteve lundruese, është i detyruar të lidhë një kontratë sigurimi të përgjegjësisë për dëmet ndaj pronës dhe ndaj personit, të shkaktuara ndaj palëve të treta.

2. Në palët e treta, sipas pikës 1 të këtij neni, nuk përfshihen personat në bordin e mjetit të vogël lundrues, shkaktarë të dëmit, as personat në mjetin tjetër lundrues apo në bordin e ndonjë mjeti tjetër lundrues.

3. Pronari i mjetit të vogël lundrues të huaj që hyn në ujërat territoriale të Republikës së Shqipërisë, duhet të ketë një kontratë sigurimi të vlefshme për përgjegjësitë ndaj dëmeve shkaktuar palëve të treta, sipas pikës 1 të këtij neni, përveçse kur ka një garanci tjetër kompensimi për dëmet apo kur përcaktohet ndryshe në marrëveshjet ndërkombëtare.

4. Dispozitat e këtij neni zbatohen edhe për përgjegjësitë e pronarëve të mjeteve të vogla lundruese me motor, gjatë lundrimit në ujërat e brendshme të Republikës së Shqipërisë.

Neni 51

**Shuma e sigurimit**

1. Detyrimi i shoqërisë së sigurimit për kompensimin e dëmeve, sipas nenit 54 të këtij ligji, është i barabartë me shumën e siguruar, të vlefshme në ditën e ngjarjes së sigurimit, përveç rasteve kur në kontratën e sigurimit është përcaktuar një shumë më e lartë.

2. Shuma minimale e siguruar në kontratën e sigurimit, sipas përcaktimeve të pikës 1 të këtij neni, për çdo ngjarje të vetme është 50 000 000 lekë.

KREU VIII

SIGURIMI I PËRGJEGJËSISË SË PRONARËVE TË AVIONËVE

PËR DËMIN E SHKAKTUAR PALËVE TË TRETA

Neni 52

**Detyrimi për të lidhur kontratën e sigurimit**

1. Pronari i avionit të regjistruar në regjistrin shqiptar të avionëve civilë duhet të lidhë një kontratë sigurimi të përgjegjësisë për çdo dëm dhe/ose humbje, shkaktuar palëve të treta përgjatë përdorimit të avionit.

2. Kontrata e sigurimit, sipas pikës 1 të këtij neni, mbulon:

1. dëme, shkaktuar palëve të treta, me pasojë vdekje, dëme trupore, përkeqësim të gjendjes shëndetësore dhe dëmtim ose shkatërrim të pasurisë, gjatë fluturimit të avionit;
2. dëme, shkaktuar pasagjerëve, me pasojë vdekje, dëme trupore, përkeqësim të gjendjes shëndetësore, gjatë fluturimit të avionit;
3. dëmtime ose humbje të sendeve personale të pasagjerëve, që janë të vendosura në kabinën e avionit;

ç) dëmtime ose humbje të mallrave në transport *(cargo)* dhe të bagazheve, që kanë kaluar procesin e regjistrimit.

3. Palë e tretë quhet çdo person i ndryshëm nga pasagjeri apo anëtari i ekuipazhit të fluturimit ose i kabinës së avionit gjatë fluturimit të avionit.

4. Pasagjer, sipas shkronjës “b” të pikës 2 të këtij neni, quhet çdo person, që transportohet nga një avion, me dijeninë e transportuesit ajror ose të drejtuesit të avionit. Termi pasagjer nuk përfshin personelin në detyrë të ekuipazhit të fluturimit dhe të ekuipazhit të kabinës, të cilët janë në detyrë gjatë fluturimit.

5. Në rast se avioni nuk përdoret për qëllime tregtare, kontrata e sigurimit, sipas pikës 1 të këtij neni, nuk mbulon dëme, sipas përcaktimeve të shkronjave “c” e “ç” të pikës 2 të këtij neni.

6. Kontrata e sigurimit, sipas pikës 1 të këtij neni, mbulon edhe dëme dhe/ose humbje, që shkaktohen nga aktet e luftës apo të terrorizmit.

7. Në ndryshim nga sa parashikohet në pikën 6 të këtij neni, për avionët me MTOM deri në 500 kg, kontrata e sigurimit, sipas pikës 1 të këtij neni, nuk mbulon dëme dhe/ose humbje, që shkaktohen nga aktet e luftës ose të terrorizmit.

8. Pronari i avionit të regjistruar jashtë territorit të Republikës së Shqipërisë, i cili kryen fluturime në hapësirën ajrore të Republikës së Shqipërisë, duhet të ketë kontratë sigurimi të vlefshme të sigurimit të përgjegjësisë për dëmet dhe/ose humbjet e përcaktuara në pikën 2 të këtij neni, përveç rasteve kur parashikohet ndryshe nga marrëveshjet ndërkombëtare.

9. Në ndryshim nga sa parashikohet në pikën 8 të këtij neni, pronari i avionit të pa regjistruar në Republikën e Shqipërisë, fluturimet e të cilit nuk përfshijnë ulje ose ngritje në territorin e Republikës së Shqipërisë, por vetëm fluturime mbi këtë hapësirë, nuk e ka detyrimin e parashikuar në shkronjat “b”, “c” dhe “ç” të pikës 2 të këtij neni.

Neni 53

**Përgjegjësia e marrjes në sigurim dhe shuma e siguruar**

1. Përgjegjësia e siguruesit që rrjedh nga kontrata e sigurimit sipas pikës 1 të nenit 48 të këtij ligji korrespondon me shumën e siguruar në fuqi në datën kur ka ndodhur humbja, përveç rasteve kur sipas kontratës, shuma e sigurimit është më lartë.

2. Përgjegjësia minimale për një ngjarje e përcaktuar në kontratën e sigurimit, sipas pikës 1 të këtij neni është si më poshtë:

a) për dëmet dhe/ose humbjet ndaj palëve të treta:

i) për *paragliders*, deltaplanët me motorr (*motor gliders*), si dhe deltaplanët që manovrohen nga toka, për të cilët MTOM është mbi 20 kg, është minimalisht 10 000 SDR;

ii) për balonat me fluturim të lirë (*unattached ballons*) me ekuipazh është minimalisht 20 000 SDR;

iii) për avionët, MTOM e të cilëve është:

|  |  |
| --- | --- |
| - nga 20 në 500 kg | 750 000 SDR |
| - nga 501 në 1 000 kg | 1 500 000 SDR |
| - nga 1 001 në 2 700 kg | 3 000 000 SDR |
| - nga 2 701 në 6 000 kg | 7 000 000 SDR |
| - nga 6 001 në 12 000 kg | 18 000 000 SDR |
| - nga 12 001 në 25 000 kg | 80 000 000 SDR |
| - nga 25 001 në 50 000 kg | 150 000 000 SDR |
| - nga 50 001 në 200 000 kg | 300 000 000 SDR |
| - nga 200 001 në 500 000 kg | 500 000 000 SDR |
| - mbi 500 000 kg | 700 000 000 SDR |

b) për një pasagjer 250 000 SDR;

c) për sendet personale të vendosura në kabinën e avionit 1 000 SDR;

ç) Për mallrat në transport dhe bagazhet e pranuara (*check-in*) 17 SDR për kg.

3. Përveç sa është parashikuar në shkronjën “b” të pikës 2 të këtij neni, shuma minimale e siguruar për një ngjarje, e përcaktuar në kontratën e sigurimit, sipas pikës 1 të nenit 48 të këtij ligji, për avionë me MTOM deri në 2 700 kg, të cilët nuk përdoren për qëllime tregtare, mund të arrijë një nivel më të ulët të përgjegjësisë, por jo më të vogël se 100 000 SDR për pasagjer.

KREU IX

KUNDËRVAJTJET ADMINISTRATIVE

Neni 54

**Masat administrative të Autoritetit**

1. Për shkeljen e dispozitave të nenit 7, 10 dhe 11 të këtij Ligji, Autoriteti mund të marrë ndaj shoqërisë së sigurimit, në mënyrë të përshkallëzuar, masat administrative të mëposhtme:

a) shpall publikisht, me shpenzimet e veta, të dhëna rreth praktikave të gabuara të shoqërive të sigurimit;

b) tërheq miratimin për anëtarët e organeve drejtuese të shoqërisë së sigurimit;

c) tërheq, përkohësisht ose përfundimisht licencën për kryerjen e veprimtarisë përkatëse të sigurimit, kur vëren një numër të lartë dhe të përsëritur të rasteve me shkelje.

Neni 55

**Shkelja e dispozitave nga shoqëria e sigurimit**

1. Autoriteti vendos sanksione me gjobë nga 100 000 lekë deri në 300 000 lekë, ndaj shoqërisë së sigurimit dhe degës së shoqërisë së huaj, kur kontrata e sigurimit nuk përmban kërkesat e parashikuara në pikën 4 të nenit 15 të këtij ligji.

2. Në rastin e shkeljeve të përcaktuara në pikën 1 të këtij neni, Autoriteti vendos gjithashtu gjobë nga 50 000 lekë deri në 100 000 lekë për personat përgjegjës të shoqërisë së sigurimit.

3. Autoriteti vendos gjobë nga 500 000 lekë deri në 1 000 000 lekë ndaj shoqërisë së sigurimit dhe degës së shoqërisë së huaj, kur:

a) harton një kontratë sigurimi në kundërshtim me dispozitat e pikës 1 të nenit 15 të këtij ligji;

b) ushtron veprimtari në sigurimet e detyrueshme, sipas shkronjës “a” të pikës 1 të nenit 2 të këtij ligji dhe nuk është anëtar i Byrosë;

c) nuk financon buxhetin ndaj Byrosë sipas pikës 8 të nenit 35,

ç) nuk financon Fondin e Kompensimit si dhe fondin e garancisë të përcaktuar në nenin 41 dhe 42 të këtij ligji;

d) nuk depoziton garancinë e kartonit jeshil të përcaktuar në pikën 2 të nenit 37 të këtij ligji;

dh) nuk i paguan palës së dëmtuar vlerën e dëmit, sipas nenit 10 të këtij ligji;

e) vepron në kundërshtim me nenin 7 të këtij ligji;

f) vepron në kundërshtim me nenin 31 dhe 33 të këtij ligji.

4. Autoriteti vendos gjobë nga 100 000 deri në 200 000 lekë për personat përgjegjës të shoqërisë së sigurimit, në rast të shkeljeve të pikës 3 të këtij neni.

5. Autoriteti vendos gjobë nga 500 000 deri në 1 000 000 lekë ndaj shoqërisë së sigurimit dhe degës së shoqërisë së huaj, kur kjo shoqëri apo degë:

a) refuzon propozimin për lidhjen e kontratës së sigurimit në kundërshtim me pikën 2 të nenit 15 të këtij ligji;

b) nuk i jep një ofertë apo informacion të arsyetuar palës së dëmtuar, brenda afateve të përcaktuara në pikat 1 dhe 2 të nenit 10 të këtij ligji;

c) nuk i paguan palës së dëmtuar pjesën që i korrespondon në përputhje me dispozitat e nenit 10 të këtij ligji;

ç) vepron në kundërshtim me nenin 40 të këtij ligji.

d) shkel dispozitat e nenit 8 të këtij ligji;

dh) shkel dispozitat e nenit 12 të këtij ligji.

6. Në rast të konstatimit të shkeljeve të përcaktuara në pikën 5 të këtij neni, Autoriteti vendos gjobë nga 50 000 deri në 100 000 lekë edhe ndaj personave përgjegjës të shoqërisë së sigurimit.

7. Autoriteti vendos gjobë nga 500 000 deri në 1 000 000 lekë ndaj shoqërisë së sigurimit, në rast të refuzimit të kontributit financiar dhe furnizimit me të dhëna, të parashikuara në nenin 31 të këtij Ligji.

8. Autoriteti vendos gjobë nga 50 000 deri në 100 000 lekë për personat përgjegjës të shoqërisë së sigurimit, në rast të shkeljeve të pikës 7 të këtij neni.

Neni 56

**Shkeljet nga Byroja**

1. Autoriteti vendos gjobë nga 150 000 deri në 200 000 lekë ndaj Byrosë kur;

a) nuk administron dhe përdor fondin e garancisë së kartonit jeshil, sipas mënyrës së përcaktuar me ligj apo rregullore, sipas nenit 37 dhe 38 të këtij ligji:

b) nuk krijon dhe administron Fondin e Kompensimit sipas mënyrës së përcaktuar me ligj apo rregullore sipas neneve 41, 42 dhe 48 të këtij ligji;

c) nuk i jep një ofertë apo informacion të arsyetuar palës së dëmtuar brenda afateve të përcaktuara në nenin 10 të këtij ligji, ku Byroja është e detyruar të paguajë kompensimin, sipas këtij ligji.

ç) nuk i paguan palës së dëmtuar vlerën e dëmit sipas nenit 10 të këtij ligji, për të cilën është e detyruar, sipas përcaktimeve të këtij ligji;

2. Në rast të shkeljeve të pikës 1 të këtij neni, Autoriteti vendos gjobë nga 50 000 deri 100 000 lekë edhe ndaj personave të tjerë përgjegjës të Byrosë.

3. Autoriteti vendos gjobë në masën nga 100 000 deri në 500 000 lekë ndaj drejtorit ekzekutiv të byrosë kur:

a) nuk njofton Autoritetin, sipas përcaktimeve të nenit 37, pika 5, si dhe nuk raporton sipas nenit 38 të këtij ligji;

b) nuk njofton Autoritetin, sipas përcaktimeve të nenit 42, pika 4, si dhe nuk raporton sipas nenit 48 të këtij ligji

b) nuk i vë në dispozicion palës së dëmtuar apo çdo pale tjetër, të përfshirë në aksident, informacionin e disponueshëm dhe nuk i mundëson përdorimin e këtij informacioni, në përputhje me parashikimet e këtij ligji.

4. Në rast të shkeljeve, sipas pikës 3 të këtij neni, Autoriteti vendos gjobë nga 50 000 deri në 100 000 lekë edhe ndaj personit përgjegjës të Byrosë.

5. Në rast të mospërmbushjes së detyrave nga Drejtori Ekzekutiv i Byrosë dhe anëtari i Bordit të Drejtorëve, si dhe kërkesave për përshtatshmëri dhe aftësi, Autoriteti mund të revokojë emërimin e dhënë.

Neni 57

**Përsëritja e shkeljeve**

Autoriteti në rast të përsëritjeve të shkeljeve mund të vendos dyfishimin e sanksioneve të parashikuara në nenet 55 dhe 56 të këtij ligji.

KREU X

DISPOZITA KALIMTARE

Neni neni 58

**Nxjerrja e akteve nënligjore**

Ngarkohet Autoriteti brenda 60 ditëve nga data e hyrjes në fuqi të këtij ligji, të miratojë rregullat e përcaktuara në këtë ligj.

Neni 59

**Dispozitë tranzitore**

1. Organizimi i Byrosë Shqiptare të Sigurimit sipas neneve 35 dhe 36 të këtij ligji do të bëhet brenda 6 muajve nga hyrja në fuqi e këtij ligji.
2. Vlera minimale e Fondit të Kompensimit me qëllim pagesën e dëmeve sipas nenit 41, pika 2 të këtij ligji do të krijohet brenda 6 muajve nga hyrja në fuqi e këtij ligji.

Neni 60

**Shfuqizime**

Ligji nr.10076, datë 12.2.2009 “Për sigurimin e detyrueshëm në sektorin e transportit”, i ndryshuar, shfuqizohet.

Neni 61

**Hyrja në fuqi**

Ky ligj hyn në fuqi menjëherë pas botimit në Fletoren Zyrtare.

**K R Y E T A R I**

**GRAMOZ RUÇI**

1. Pjesërisht i përputhshëm me **Direktivën 2009/103/KE e Parlamentit Evropian dhe e Këshillit, datë 16 shtator 2009, për sigurimin e përgjegjësisë civile në lidhje me përdorimin e mjeteve motorike dhe për zbatimin me forcë të detyrimit për të marrë një sigurim të tillë, Numër CELEX 32009L0103, Fletore Zyrtare L 263 , 07.10.2009, f. 0011 - 0031** [↑](#footnote-ref-1)